ASUAFO no bɔɔ hu. Na wɔretwa Galilea Po no bere a ahum tu baa wɔn so mpofirim no. Akyinnye biara nni ho sɛ na wɔahu ahum a etu wɔ ɔtare yi so pɛn—efisɛ na wɔn mu binom yɛ apofofo a wɔn ho akokwaw. * (Mateo 4:18, 19) Nanso na eyi yɛ “ahum kɛse,” na ɛmaa po no yɛɛ basabasa ntɛm ara. Mmarima no yeree wɔn ho denneennen sɛ wɔbɛhare ɔkorow no, nanso na ahum no regye wɔn nsam. Asorɔkye a na ɛrebubu no “beguu ɔkorow no mu,” na na nsu no reyɛ ayɛ ma. Basabasayɛ yi nyinaa akyi no, esiane sɛ na Yesu akyerɛkyerɛ nkurɔfo akuwakuw saa da no abrɛ nti na wada hatee wɔ ɔkorow no to. Bere a na asuafo no suro sɛ wobetumi ahwere wɔn nkwa no, wonyan no srɛɛ no sɛ: “Awurade, gye yɛn, na yɛreyera!”—Marko 4:35-38; Mateo 8:23-25.\n2 Ná Yesu nsuro. Ɔde ahotoso a emu yɛ den kaa mframa ne ɛpo no anim sɛ: “Mua w’ano, yɛ komm!” Ntɛm ara, mframa no ne ɛpo no tiei—basabasa no gyaee, asorɔkye no yɛɛ komm, na “ɛyɛɛ dinn.” Afei ehu kɛse kaa asuafo no. Wosisee wɔn ho sɛ: “Onipa bɛn ara ni?” Nokwarem no, onipa bɛn na obetumi aka mframa ne ɛpo anim sɛnea ɔreteɛ abofra a ɔreyɛ asoɔden so no?—Marko 4:39-41; Mateo 8:26, 27.\n3 Nanso, na Yesu nyɛ onipa biara kɛkɛ. Ná Yehowa tumi wɔ ne so, na ɛnam no so yɛɛ adwuma wɔ akwan a ɛyɛ nwonwa so. Ɛfata sɛ ɔsomafo Paulo a honhom kaa no no tumi kaa ne ho asɛm sɛ “Kristo, Onyankopɔn tumi” no. (1 Korintofo 1:24) Akwan bɛn so na Nyankopɔn tumi daa adi wɔ Yesu so? Na nkɛntɛnso bɛn na tumi a Yesu de di dwuma no betumi anya wɔ yɛn asetra so?\n4 Susuw tumi a na Yesu wɔ ansa na ɔreba asase so sɛ onipa no ho hwɛ. Yehowa de n’ankasa “daa tumi” no yɛɛ adwuma bere a ɔbɔɔ ne Ba a ɔwoo no koro a wɔbɛfrɛɛ no Yesu Kristo no. (Romafo 1:20; Kolosefo 1:15) Ɛno akyi no, Yehowa de ahoɔden ne tumi kɛse maa ne Ba yi, na ɔde N’adebɔ nnwuma hyɛɛ ne nsa. Ɛdefa Ɔba no ho no, Bible ka sɛ: “Ɛnam no so na wɔyɛɛ ade nyinaa, na wɔankwati no anyɛ biribiara a wɔyɛe.”—Yohane 1:3.\n5 Yentumi nhu sɛnea saa adwuma no kɛse te. Susuw tumi a na ohia de abɔ abɔfo a wɔwɔ tumi no, amansan yi ne ne nsoromma akuw ɔpepepem pii no, ne asase ne n’abɔde ahorow a nkwa wom no ho hwɛ. Na Ɔba a ɔwoo no koro no wɔ tumi a ɛsen biara wɔ amansan yi mu—Onyankopɔn honhom kronkron no—a na ɛbɛma watumi ayɛ saa nnwuma no. Ɔba yi ani gyei kɛse sɛ ɔyɛ Odwumayɛni a Waben, a Yehowa de no dii dwuma ma ɔbɔɔ nneɛma foforo nyinaa.—Mmebusɛm 8:22-31.\n6 So na Ɔba a ɔwoo no koro no betumi anya ahoɔden ne tumi a ɛsen saa koraa? Wɔ Yesu asase so wu ne ne wusɔre akyi no, ɔkae sɛ: “Wɔde ɔsoro ne asase so tumi nyinaa ama me.” (Mateo 28:18) Yiw, na wɔama Yesu ahoɔden ne hokwan sɛ onni tumi wɔ amansan yi nyinaa so. Sɛ́ “Ahene mu hene ne awuranom mu Awurade” no, wɔama no tumi sɛ ontu “ahenni ne ahoɔden ne tumi nyinaa,”—nea wohu ne nea wonhu—a ɛsɔre tia N’agya no nyinaa ‘ngu.’ (Adiyisɛm 19:16; 1 Korintofo 15:24-26) Onyankopɔn ‘annyaw biribiara a wamfa anhyɛ’ Yesu ase—gye Yehowa ankasa.—Hebrifo 2:8; 1 Korintofo 15:27.\n7 So ɛsɛ sɛ yedwen ho sɛ ebia Yesu de ne tumi no bedi dwuma ɔkwammɔne so? Dabida! Yesu dɔ N’agya ankasa, na ɔrenyɛ biribi a ɛnsɔ n’ani da. (Yohane 8:29; 14:31) Yesu nim yiye sɛ Yehowa mfa ade nyinaa so tumi a ɔwɔ no nni dwuma ɔkwammɔne so da. Yesu ahu ankasa sɛ Yehowa hwehwɛ hokwan ahorow a “ɔde ne denyɛ bedi ama wɔn a wɔn koma di mu wɔ ne ho no.” (2 Beresosɛm 16:9) Nokwarem no, Yesu wɔ ɔdɔ a N’agya wɔ ma adesamma no bi, enti yebetumi anya ahotoso sɛ Yesu de ne tumi bɛyɛ adepa bere nyinaa. (Yohane 13:1) Yesu wɔ kyerɛwtohɔ pa wɔ eyi mu. Ma yensusuw tumi a na ɔwɔ bere a na ɔwɔ asase so ne sɛnea ɛkaa no ma ɔde dii dwuma no ho nhwɛ.\n8 Ɛda adi sɛ Yesu anyɛ anwonwade biara bere a na ɔyɛ abarimaa a na ɔrenyin wɔ Nasaret no. Nanso, ɛno sesae bere a wɔbɔɔ no asu wɔ afe 29 Y.B. mu, bere a na wadi mfirihyia 30 no. (Luka 3:21-23) Bible ka kyerɛ yɛn sɛ: “Onyankopɔn de Honhom Kronkron ne tumi sraa no, na okyinii yɛɛ yiye, na ɔsaa wɔn a ɔbonsam hyɛɛ wɔn so no yare.” (Asomafo no Nnwuma 10:38) So asɛm “yɛɛ yiye” no—nkyerɛ sɛ Yesu de ne tumi dii dwuma ɔkwampa so? Bere a wɔsraa no akyi no, ‘ɔbɛyɛɛ odiyifo a ɔwɔ tumi wɔ nneyɛe ne ɔkasa mu.’—Luka 24:19.\n9 Ɔkwan bɛn so na na Yesu wɔ tumi wɔ ɔkasa mu? Na ɔtaa kyerɛkyerɛ wɔ petee mu—atare ne mmepɔw ho, mmɔnten ne gua so. (Marko 6:53-56; Luka 5:1-3; 13:26) Sɛ na ne nsɛm no nyɛ n’atiefo no dɛ a, anka wobetumi afi hɔ akɔ wɔn baabi ntɛm pa ara. Bere a na womfii nhoma tintim ase no, na ɛsɛ sɛ atiefo a wɔn ani gye asɛm no ho no de ne nsɛm no sie wɔn tirim ne wɔn koma mu. Enti na ɛsɛ sɛ Yesu nkyerɛkyerɛ no yɛ nea etumi twetwe adwene, wotumi te ase yiye, na ɛnyɛ den sɛ wɔbɛkae. Nanso, asɛyɛde yi anyɛ Yesu den. Sɛ nhwɛso no, susuw ne Bepɔw so Asɛnka no ho hwɛ.\n10 Afe 31 Y.B. mfiase anɔpa bi, nkurɔfokuw bi hyiaam wɔ bepɔw bi a ɛbɛn Galilea Po no ho. Ná wɔn mu bi fi Yudea ne Yerusalem a ɛwɔ akyirikyiri kilomita 100 kosi 110 na aba. Afoforo fi Tiro ne Sidon mpoano a ɛwɔ atifi fam no na ɛbae. Ayarefo pii bɛn Yesu bɛkaa no, na ɔsaa wɔn nyinaa yare. Bere a anka wɔn mu biako mpo a na ɔyare denneennen no, ofii ase kyerɛkyerɛɛ wɔn. (Luka 6:17-19) Bere a owiee kasa akyi no, nea wɔtee no maa wɔn ho dwiriw wɔn. Dɛn ntia?\n11 Mfe bi akyi no, obi a ɔtee saa kasa no kyerɛwee sɛ: “Ne kyerɛkyerɛ no maa nkurɔfo akuwakuw no ho dwiriw wɔn, efisɛ ɔkyerɛkyerɛ wɔn sɛ nea ɔwɔ tumi.” (Mateo 7:28, 29) Yesu de tumi a ebetumi ama wɔate nka na ɛkasae. Ogyinaa Onyankopɔn ananmu kasae, na ɔde ne nkyerɛkyerɛ no gyinaa Onyankopɔn Asɛm mu tumi so. (Yohane 7:16) Ná Yesu nsɛm no mu da hɔ, n’afotu dan ti, na na wontumi nnye n’asɛm ho kyim. Ne nsɛm no tumi kyerɛkyerɛɛ nneɛma mu kosii ase, na na otumi du n’atiefo koma mu. Ɔkyerɛkyerɛɛ wɔn sɛnea wobetumi anya anigye, sɛnea wɔbɔ mpae, sɛnea wɔhwehwɛ Onyankopɔn Ahenni, ne sɛnea wɔto fapem ma daakye. (Mateo 5:3–7:27) Ne nsɛm no kanyan wɔn a nokware ne trenee ho kɔm de wɔn no koma. Na saafo no wɔ ɔpɛ sɛ ‘wɔbɛpa wɔn ho akyi’ na wɔagyaw biribiara hɔ abedi n’akyi. (Mateo 16:24; Luka 5:10, 11) Yesu nsɛm a tumi wom ho adanse bɛn ara ni!\n12 Na Yesu wɔ ‘tumi wɔ nneyɛe mu’ nso. (Luka 24:19) Nsɛmpa no bɔ anwonwade ahorow pɔtee bɛboro 30 a ɔyɛe ho amanneɛ—ne nyinaa wɔ ‘Yehowa tumi’ mu. * (Luka 5:17) Yesu anwonwade ahorow no kaa nnipa mpempem pii asetra. Anwonwade abien pɛ a ɔyɛe—nnipa 5,000, ne akyiri yi, nnipa 4,000 aduanma, a na “mmea ne mmofra nka ho” no kaa nnipa a ebia wɔn dodow bɛyɛ 20,000!—Mateo 14:13-21; 15:32-38.\n13 Ná Yesu anwonwade no gu ahorow kɛse. Ná ɔwɔ adaemone so tumi, na otuu wɔn a wammrɛ ho. (Luka 9:37-43) Na ɔwɔ abɔde mu nneɛma so tumi, ɔdan nsu nsa. (Yohane 2:1-11) Ɔnantew Galilea Po a mframa bɔ so kɛse no so maa n’asuafo no ho dwiriw wɔn. (Yohane 6:18, 19) Na ɔwɔ yare so tumi, ɔsaa nipadua akwaa a adi dɛm, nyarewa a enni sabea, ne wɔn a na wɔda owupa so yare. (Marko 3:1-5; Yohane 4:46-54) Ɔsaa saa nyarewa no wɔ akwan pii so. Yesu saa ebinom a na wɔwɔ akyirikyiri yare, bere a afoforo de ɔno ankasa de ne nsa kaa wɔn. (Mateo 8:2, 3, 5-13) Wɔsaa ebinom yare mpofirim, na wɔsaa afoforo nso yare nkakrankakra.—Marko 8:22-25; Luka 8:43, 44.\n14 Nea ɛyɛ nwonwa no, na Yesu wɔ tumi a ɔde beyi owu afi hɔ. Onyan awufo baasa wɔ mmere horow mu a wɔayɛ ho kyerɛwtohɔ. Onyan abeawa bi a na wadi mfirihyia 12 maa n’awofo, onyan ɛna kunafo bi ba a na odi no ba koro maa no, na onyan onuabarima bi a wɔdɔ no maa ne nuabeanom. (Luka 7:11-15; 8:49-56; Yohane 11:38-44) Tebea biara nni hɔ a ɛyɛɛ den maa no. Onyan abeawa a na wadi mfirihyia 12 a owui no fii owupa so. Onyan ɔbea kunafo no ba no fii funnaka mu, na akyinnye biara nni ho sɛ na ɛyɛ da a owui no ara. Na onyan Lasaro fii ɔboda mu bere a na wɔasie no nnanan no.\n15 Sɛ wɔde Yesu tumi no maa sodifo bi a ɔnyɛ pɛ a, wunhu sɛ anka obetumi de adi dwuma ɔkwammɔne so? Nanso, Yesu anyɛ bɔne. (1 Petro 2:22) Wamma pɛsɛmenkominya, anuonyampɛ, ne anibere a ɛma nnipa de wɔn tumi pira afoforo no angu ne ho fĩ.\n16 Yesu amfa ne tumi no anni dwuma pɛsɛmenkominya mu, na wamfa anni dwuma anhwehwɛ n’ankasa mfaso da. Bere a na ɔkɔm de no no, wannan abo abodoo anni. (Mateo 4:1-4) Agyapade kakraa bi a na ɔwɔ no yɛ adanse a ɛkyerɛ sɛ wamfa ne tumi no anni dwuma ampɛ honam fam mfaso. (Mateo 8:20) Adanse foforo wɔ hɔ a ɛkyerɛ sɛ ɛnyɛ pɛsɛmenkominya adwene na ɛma ɔyɛɛ ahoɔdenne. Sɛ ɔyɛ anwonwade ahorow a, na ɔhwere biribi. Bere a ɔsaa ayarefo yare no, tumi fii ne mu. Bere a ɔsaa onipa biako mpo yare no, ɔtee sɛ tumi yi refi ne mu. (Marko 5:25-34) Nanso, ɔmaa nkurɔfokuw de wɔn nsa kaa no, na wɔn nyinaa nyaa ayaresa. (Luka 6:19) Ayamye bɛn ara ni!\n17 Yesu de ne tumi no dii dwuma nyansam. Wanyɛ ahoɔdenne anaa ahwɛde ahorow a mfaso nni so amfa anhoahoa ne ho da. (Mateo 4:5-7) Wampɛ sɛ ɔbɛyɛ sɛnkyerɛnne de agye Herode ani wɔ adwemmɔne a na ɔde repɛ biribi ahu no ho. (Luka 23:8, 9) Sɛ́ anka Yesu bɛbɔ ne tumi ho dawuru no, mpɛn pii no, ɔka kyerɛɛ nkurɔfo a ɔsaa wɔn yare no sɛ wɔnnka nnkyerɛ obiara. (Marko 5:43; 7:36) Ná ɔmpɛ sɛ nkurɔfo gyina nsɛm a ɛkanyan adwene a wɔte so bɛkeka ne ho nsɛm.—Mateo 12:15-19.\n18 Ná ɔbarima a ɔwɔ tumi yi, Yesu, nte sɛ sodifo pii a wɔadi tumi atirimɔden so a wɔabu wɔn ani agu afoforo ahiade ne wɔn amanehunu so no. Ná Yesu dwen nnipa ho. N’ani a ɛbɔɔ nnipa a na wɔrehu amane so kɛkɛ no kaa no kɛse ma oyii wɔn fii wɔn amanehunu mu. (Mateo 14:14) Osusuw wɔn nkate ne wɔn ahiade ho, na ɔdɔ mu a ofi susuw afoforo ho yi nyaa sɛnea ɔde ne tumi dii dwuma no so nkɛntɛnso. Yehu nhwɛso a ɛka koma wɔ Marko 7:31-37.\n19 Saa bere yi de nkurɔfo akuwakuw no huu Yesu na wɔde ayarefo pii baa ne nkyɛn, na ɔsaa wɔn nyinaa yare. (Mateo 15:29, 30) Nanso, Yesu yii ɔbarima bi fii wɔn mu sɛnea ɛbɛyɛ a obedi ɔno nkutoo ho dwuma. Ná ɔbarima no yɛ ɔsotifo a na ɔpo dodow paa. Ɛbɛyɛ sɛ Yesu huu sɛnea na ɔbarima yi suro anaa ɔfɛre ade no. Yesu yɛɛ ade nyansam faa ɔbarima no—fii nkurɔfokuw no mu—kɔɔ nkyɛn wɔ kokoam baabi. Afei Yesu nam sɛnkyerɛnne bi a ɔyɛe so maa ɔbarima no huu nea na ɔrebɛyɛ no. Ɔde “ne nsateaa hyehyɛɛ n’asom, na ɔtoo ntasu de kaa ne tɛkrɛma.” * (Marko 7:33) Nea edi hɔ no, Yesu hwɛɛ soro, na oguu ahome bɔɔ mpae. Ná ɔbarima no bɛte adeyɛ yi ase sɛ, ‘Nea merebɛyɛ ama wo yi fi Onyankopɔn tumi mu.’ Awiei koraa no, Yesu kae sɛ: “Bue!” (Marko 7:34) Ɔkaa saa no, ɔbarima no aso buei, na otumi kasae yiye.\n21 Ahoɔdenne a Yesu yɛe wɔ asase so no yɛɛ nhyira akɛse a ɛrebɛba wɔ n’ahenni nniso ase no ho sɛnkyerɛnne ara kwa. Wɔ Onyankopɔn wiase foforo no mu no, Yesu bɛyɛ anwonwade bio—na ɛbɛkɔ so wɔ wiase nyinaa! Susuw nneɛma a ɛyɛ anigye a ɛrebɛba no bi ho hwɛ.\n22 Yesu besiesie asase so abɔde a nkwa wom ne wɔn asetra ma akari pɛ. Kae sɛ ɔdaa no adi sɛ ɔwɔ abɔde so tumi denam ahum a ɔma ɛyɛɛ komm no so. Ɛnde, akyinnye biara nni ho sɛ, wɔ Kristo Ahenni nniso ase no, ɛho renhia sɛ adesamma suro sɛ ahum, asasewosow, ogya bepɔw a ɛpae, anaa asiane foforo bɛhaw wɔn. Esiane sɛ Yesu yɛ Odwumayɛni a Waben a ɔno na Yehowa ma ɔbɔɔ asase ne ɛso nneɛma nyinaa nti, onim sɛnea asase te yiye. Onim sɛnea ɔde ɛso nneɛma bedi dwuma wɔ ɔkwan a ɛfata so. Wɔ ne nniso ase no, wɔbɛdan asase mu yi nyinaa Paradise.—Luka 23:43.\n23 Na adesamma ahiade nso ɛ? Sɛnea Yesu tumi de nnuan kakraa bi maa nnipa mpempem pii ma wodi mee no ma yenya awerɛhyem sɛ ne nniso no beyi ɔkɔm afi hɔ. Nokwarem no, aduan pii a wɔbɛkyekyɛ ma obiara anya bi no beyi ɔkɔm afi hɔ koraa. (Dwom 72:16) Nyarewa so tumi a ɔwɔ no ka kyerɛ yɛn sɛ wɔbɛsa ayarefo, anifuraefo, asotifo, ne mpakye yare—koraa afebɔɔ. (Yesaia 33:24; 35:5, 6) Awufo a otumi nyanee wɔn no ma yenya awerɛhyem sɛ nea ɛka ne kɛseyɛ sɛ ɔsoro Hene ho ne tumi a ɔwɔ a ɔde benyan nnipa ɔpepem pii a yennim wɔn dodow a ɛyɛ N’agya anigye sɛ ɔbɛkae wɔn no.—Yohane 5:28, 29.\n24 Bere a yɛresusuw Yesu tumi ho no, ma yɛnkae sɛ Ɔba yi suasua N’agya pɛpɛɛpɛ. (Yohane 14:9) Enti sɛnea Yesu de tumi di dwuma no ma yehu sɛnea Yehowa de tumi di dwuma no pefee. Sɛ nhwɛso no, susuw sɛnea Yesu fi tema mu saa ɔkwatani bi yare no ho hwɛ. Ɔbarima no yɛɛ Yesu mmɔbɔ ma ɔteɛɛ ne nsa kaa no sɛ: “Mepɛ.” (Marko 1:40-42) Yehowa nam kyerɛw nsɛm a ɛte sɛ eyi so reka sɛ, ‘Saa na mede me tumi di dwuma!’ So ɛnka wo mma wunyi ade nyinaa so tumfoɔ Nyankopɔn no ayɛ, na wonna no ase sɛ ɔde ne tumi di dwuma wɔ ɔdɔ mu saa?\n^ nky. 12 Afei nso, ɛtɔ mmere bi a Nsɛmpa no ka anwonwade pii ho asɛm bom biako. Sɛ nhwɛso no, bere bi ‘kurow mu nyinaa’ baa ne nkyɛn, na ɔsaa ayarefo “bebree” yare.—Marko 1:32-34.\nYesaia 11:1-5 Ɔkwan bɛn so na Yesu da “mmaninyɛ honhom” adi, na ahotoso bɛn na yebetumi anya wɔ ne nniso no mu?\nMarko 2:1-12 Yesu anwonwakwan so ayaresa no da no adi sɛ tumi bɛn na wɔde ama no?\nYohane 6:25-27 Ɛwom sɛ Yesu nam anwonwakwan so dii nkurɔfo honam fam ahiade ho dwuma maa wɔn de, nanso na dɛn ne ne som adwuma no botae titiriw?\nYohane 12:37-43 Dɛn nti na nnipa bi a wohuu Yesu anwonwade no nyaa ne mu gyidi, na dɛn na yebetumi asua afi eyi mu?


Yohane Nhoma a Edi Kan 2:1-29\nYesu, mpata afɔre (1, 2)\nYedi n’ahyɛde so (3-11)\nAhyɛde dedaw ne foforo (7, 8)\nNea enti a ɔrekyerɛw (12-14)\nMonnnɔ wiase (15-17)\nWɔn a wɔsɔre tia Kristo ho kɔkɔbɔ (18-29)\n2 Me mma nkumaa, merekyerɛw eyinom abrɛ mo, na moanyɛ bɔne. Nanso ɛba sɛ obi yɛ bɔne a, yɛwɔ ɔboafo* bi wɔ Agya no nkyɛn. Ɔno ne ɔtreneeni+ Yesu Kristo.+ 2 Ɔyɛ mpata afɔre+ ma yɛn bɔne;+ ɛnyɛ yɛn nko ara de, na mmom wiase nyinaa nso de ka ho.+ 3 Sɛ yɛkɔ so di n’ahyɛde so a, ɛno na ɛma yehu sɛ yenim no. 4 Sɛ obi ka sɛ, “Minim no,” na wanni n’ahyɛde so a, ɔyɛ ɔtorofo, na nokware no nni saa onipa no mu. 5 Na obiara a odi n’asɛm so no, saa onipa yi mu na Onyankopɔn dɔ awie pɛyɛ+ ampa. Eyi na ɛma yehu sɛ yɛne no yɛ baako.+ 6 Nea ɔka sɛ ɔne no yɛ baako no, ɛyɛ n’asɛde sɛ ɔkɔ so nantew sɛnea onii no nantewee no.+ 7 Adɔfo, nea merekyerɛw abrɛ mo yi, ɛnyɛ ahyɛde foforo. Mmom ɛyɛ ahyɛde dedaw a munya fii mfiase no.+ Ahyɛde dedaw yi ne asɛm a motee no. 8 Bio nso, merekyerɛw ahyɛde foforo abrɛ mo. Saa ahyɛde no yɛ nokware wɔ ɔno ne mo nyinaa fam, efisɛ esum no retwam, na nokware hann no rehyerɛn dedaw.+ 9 Sɛ obi ka sɛ ɔwɔ hann no mu, na ɔtan+ ne nua a, ɔda so ara wɔ sum no mu.+ 10 Nea ɔdɔ ne nua no, ɔte hann no mu,+ na hintidua biara nni ne mu. 11 Na obi a ɔtan ne nua de, ɔte sum mu,+ na ɔnam sum mu, na onnim baabi a ɔrekɔ,+ efisɛ esum no afura n’ani. 12 Mma nkumaa, merekyerɛw mo, efisɛ ne din nti, wɔde mo bɔne akyɛ mo.+ 13 Agyanom, merekyerɛw mo, efisɛ moabehu nea ɔwɔ hɔ fi mfiase no. Mmerante, merekyerɛw mo, efisɛ moadi ɔbɔnefo no so nkonim.+ Mmofra nkumaa, merekyerɛw mo, efisɛ moabehu Agya no.+ 14 Agyanom, merekyerɛw mo, efisɛ moabehu nea ɔwɔ hɔ fi mfiase no. Mmerante, merekyerɛw mo, efisɛ mo ho yɛ den,+ na Onyankopɔn asɛm te mo mu,+ na moadi ɔbɔnefo no so nkonim.+ 15 Monnnɔ wiase anaa nneɛma a ɛwɔ wiase.+ Sɛ obi dɔ wiase a, Agya no ho dɔ nni ne mu.+ 16 Efisɛ nea ɛwɔ wiase nyinaa, ɔhonam akɔnnɔ+ ne aniwa akɔnnɔ+ ne asetena mu nneɛma a nnipa de hoahoa wɔn ho* no, emfi Agya no, na mmom efi wiase. 17 Afei nso, wiase ne n’akɔnnɔ retwam,+ na nea ɔyɛ ade a Onyankopɔn pɛ no tena hɔ daa.+ 18 Mmofra nkumaa, bere a edi akyiri no ni. Sɛnea moate sɛ nea ɔsɔre tia Kristo* no reba+ no, seesei mpo, wɔn a wɔsɔre tia Kristo* bebree aba.+ Eyi na ɛma yehu sɛ bere a edi akyiri no ni. 19 Wofi yɛn mu na ɛkɔe, nanso na wɔnka yɛn ho.*+ Sɛ wɔka yɛn ho a, anka wɔne yɛn tenae. Nanso wofii yɛn mu kɔe sɛnea ɛbɛyɛ a ɛbɛda adi pefee sɛ, ɛnyɛ obiara na ɔka yɛn ho.+ 20 Na mo de, ɔkronkronni no+ asra mo, na mo nyinaa mowɔ nimdeɛ. 21 Ɛnyɛ sɛ munnim nokware no+ nti na merekyerɛw mo. Mmom nea enti a merekyerɛw mo ne sɛ, munim nokware no, na atoro biara mfi nokware no mu mma.+ 22 Hena ne ɔtorofo? Ɔno ne nea onnye ntom sɛ Yesu ne Kristo+ no. Oyi ne nea ɔsɔre tia Kristo*+ no, nea ɔpo Agya no ne Ɔba no. 23 Obiara a ɔpo Ɔba no, onni Agya no nso.+ Na obiara a ogye Ɔba no tom+ no, ɔwɔ Agya no nso.+ 24 Mo de, nea moate afi mfiase no, momma ɛntena mo mu.+ Sɛ nea moate afi mfiase no tena mo mu a, mo nso mobɛtena Ɔba no mu, na moatena Agya no mu. 25 Bio nso, eyi ne ade a ɔno ara de hyɛɛ yɛn bɔ no, daa nkwa.+ 26 Nea merekyerɛw abrɛ mo yi, ɛfa wɔn a wɔpɛ sɛ wɔdaadaa mo no ho. 27 Na mo de, ɔsra a munya fii ne hɔ+ no te mo mu, na enhia sɛ obi kyerɛkyerɛ mo; mmom sɛnea ɔsra a munya fii ne hɔ no kyerɛkyerɛ mo nneɛma nyinaa+ na ɛyɛ nokware na ɛnyɛ atoro no, sɛnea ɛkyerɛkyerɛɛ mo no, mo ne nea ɔsraa mo no nyɛ baako.+ 28 Enti afei, mma nkumaa, mo ne no nyɛ baako, na sɛ wɔda no adi a, yɛatumi akasa ahotoso mu,+ na yɛamfa aniwu amfi n’anim wɔ ne mmae no mu. 29 Sɛ munim sɛ ɔyɛ ɔtreneeni a, ɛnde munim nso sɛ, obiara a ɔyɛ adetrenee no, ɔno na ɔwoo no.+\n^ Anaa “ɔkamafo.”\n^ Anaa “ahonyade a nnipa de hoahoa wɔn ho.”\n^ Anaa “antikristo.”\n^ Anaa “wɔnyɛ yɛn dea.”


Jehovah Adasefo Roboa Enyifurafo Wɔ Afrika\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Catalan Chichewa Chinese Cantonese (Simplified) Chinese Mandarin (Simplified) Chinese Mandarin (Traditional) Croatian Dangme Danish Dutch English (Borɔfo) Estonian Ewe (Awona) Finnish French Georgian German Greek Gun Haitian Creole Hiligaynon Hungarian Indonesian Italian Japanese Kabyle Kannada Kinyarwanda Kirghiz Kirundi Korean Krio Lingala Lithuanian Malagasy Malay Malayalam Mfantse Mingrelian Mixe (North Central) Myanmar Norwegian Oromo Persian Polish Portuguese Portuguese (Portugal) Punjabi Quechua (Cuzco) Romanian Russian Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swedish Tahitian Tankarana Tarascan Telugu Thai Tigrinya Tongan Totonac Tsonga Turkish Tzeltal Tzotzil Ukrainian Urdu Valencian Wallisian Welsh Xhosa Zulu\nYɛroboa Enyifurafo Wɔ Afrika\nWɔ aman ahorow bi a worinya nkɔenyim do no, enyifurafo nntaa nnyi ho kwan kor noara a enyifurafo binom wɔ wɔ mbea afofor no. Ɔtɔfabi a woyi hɔn tokyen, na wonnya mboa a ɔbɛma woeetum edzi asetsena mu ndzɛmba nketsenketse bi a, osian hɔn tsebea no ntsi ne yɛ yɛ hɔn dzen no ho dwuma. Dɛ nhwɛdo no, wotum hyia nsɛndzendzen, ne tsitsir no wɔ edziban a wɔbɔkɔ akɔtɔ wɔ guamu, kaar a wɔbɔfow, nye sika a wɔdze bedzi dwuma mu. Ɔyɛ a, akenkan so tum yɛ hɔn dzen. Nnyɛ hɔn nyina na wotum kenkan Braille. Na sɛ wotum kenkan mpo a, ɔnnda famu dɛ wobenya nwoma ahorow wɔ hɔn kasaa mu akenkan.\nBɔbor mfe 100 nye yi na Jehovah Adasefo etsintsim Bible ho nwoma ahorow ama enyifurafo. Ndaansa yi ara Adasefo no dze mfir a wɔdze yɛ Braille no fii Netherlands kɔr Malawi, mbrɛ ɔbɛyɛ a wɔbɛyɛ Braille nwoma ahorow wɔ Chichewa kasa a wɔkã no wɔ Malawi no mu.\nLeo, a ɔwɔ nyimdzee wɔ mbrɛ wɔyɛ nwoma ahorow wɔ Braille mu no, tuu kwan fiir Malawi kɔr Jehovah Adasefo edwumayɛbea nkorbata wɔ Brazil. Ɔkɛkyerɛɛ nyimpa beenum bi mbrɛ wɔdze efir nye kɔmpiwta do dwumadzi bi a Adasefo no ayɛ bɛdan nsɛm a wɔakyerɛw akɔ Braille mu. Dwumadzi no sesã nsɛm no kɔ Chichewa Braille kasa mu. Mbrɛ ɔbɛyɛ a iyi botum ayɛ yie no, hɔn a wodzi ho dwuma no bɔ Chichewa kasa no ho akyerɛwmba ahorow no nye ne Braille dze gu kɔmpiwta no do. Afei dwumadzi no botum asesã akyerɛwmba no akɔ Braille kasa mu na wɔaayɛ nwoma no wɔ kwan bi do a, ɔbɛyɛ mberɛw ama enyifurafo dɛ wobotum akenkan. Susu nsɛm a binom a wɔwɔ Malawi akã afa Braille nwoma ahorow a hɔn nsa akã no ho hwɛ.\nMunyaradzi yɛ onyifuranyi ɔbaa bi a ɔwɔ ne mfe 30 mu. Ɔdze ne mber no mu fã yɛ nankasa no dwumadzi bi wɔ redio do. Wɔ bosoom biara mu no, ɔsan so dze ndɔnhwer 70 kyerɛkyerɛ afofor Bible mu nsɛm. Ɔkãa dɛ: “Wɔ mber bi a etwa mu no, minyaa Braille nwoma ahorow no wɔ Borɔfo kasa mu, naaso me nsa kãa bi wɔ mankasa mo kurow mu kasa mu no, ɔkãa m’akoma ankasa. M’enyi sɔ mbɔdzen biara a mo nuanom Adasefo no robɔ dze hɔn ahodze roboa ma yeenya nwoma ahorow wɔ Chichewa Braille kasa mu no yie. Iyi ma metse nkã dɛ hɔn werɛ mmfiir hɛn, na hɛn ho hia hɔn.”\nFrancis yɛ Ɔdasefo bi a ɔwɔ Malawi etsifi afamu. Osiandɛ n’enyi efura ntsi, nna ɔtaa ma afofor kenkan adze kyerɛ no. Ber a odzi kan a ne nsa kãa nwoma ahorow wɔ Chichewa Braille kasa mu no, ɔdze ahobow kãa dɛ: “Moroso daa anaa? Asɛm yi yɛ nwanwa!”\nLoyce so a n’enyi efura no, som dɛ ber nyina somfo. Oetum aboa nyimpa 52 ma hɔn asetsena ayɛ papa. Ɔkwan bɛn do? Sɛ ɔrekyerɛkyerɛ afofor a, aber a ɔno kitsa Bible ho nwoma ahorow wɔ Braille kasa mu no, nna n’esuafo no so kitsa dɛm nwoma ahorow no ne dza woetsintsim. Dɛm nwoma ebien yi nyina Jehovah Adasefo na wotsintsimii.\nLoyce a ɔreyɛ Bible adzesua\nLeo a ofi Brazil a yeedzi kan akã no ho asɛm no kãa dɛ: “Sɛ mema nkorɔfo Bible ho nwoma wɔ Braille kasa mu, na muhu mbrɛ wɔyɛ hɔn adze sɛ wohu dɛ ɔyɛ hɔn kurow mu kasa mu dze a, iyi ma minya akomatɔyamu kɛse. Hɔn mu piinara akyerɛ mbrɛ hɔn enyi asɔ dza Jehovah ayɛ ama hɔn no, nye mbrɛ hɔn enyi agye dɛ ɔnam yi do no hɔnankasa tum siesie hɔnho ma Christianfo nhyiamu na nkyerɛkyerɛ edwuma no. Onnhia dɛ wɔma obi kenkan ma hɔn bio. Seiseiara dze, sɛ wɔkã dɛ hɔn nkotsee rusũa adze a, nna ɔyɛ hɔn nkotsee so ampa. Na wotum boa hɔn mbusua ma wotu mpon wɔ wɔnye Nyankopɔn ntamu ebusuabɔ mu. Dɛm nwoma ahorow yi boa hɔn ma wɔbɛn Jehovah.”\nVideo Tsiabaa: “Sɛ Mennya A, Nkyɛ Mayew”\nBible A Ne Tsentsen Bɛyɛ Mita Ebien\nWiadze Nyina Nwoma Tsintsim Edwuma No—Ɔboa Nkorɔfo Ma Wosũa Nyankopɔn Ho Adze


40 Na Yehowa buaa Hiob sɛ: 2 “Ɔtɛnyifo bi betumi ne ade nyinaa so Tumfoɔ no ayiyi nsɛm ano?+ Ma nea ɔteɛ Onyankopɔn so no mmua.”+ 3 Ɛnna Hiob buaa Yehowa sɛ: 4 “Ao! Mensɛ hwee.+Dɛn na mede beyi wo ano?Mede me nsa ato m’ano.+ 5 Pɛnkoro na makasa, na merenkasa bio,Ne mprenu, na merenka hwee bio.” 6 Ɛnna Yehowa fi ahum+ mu buaa Hiob sɛ: 7 “Bɔ w’asen sɛ dɔmmarima ɛ;+Ma mimmisa wo na kyerɛ me.+ 8 Wubetumi anya asɛm aka wɔ m’atɛntrenee ho?Wubebu me ɔdebɔneyɛfo na woadi bem?+ 9 Anaasɛ wowɔ nokware Nyankopɔn basa no bi,+Na wubetumi de ɛnne te sɛ ne de ama aprannaa abobom?+ 10 Fa kɛseyɛ+ ne tumidi+ hyehyɛ wo ho;Na fa nidi+ ne anuonyam+ fura. 11 Hwie w’abufuw a ɛboro so no,+Na hwehwɛ ɔhantanni biara na brɛ no ase. 12 Hwehwɛ ɔhantanni biara, brɛ no ase,+Na tiatia nnebɔneyɛfo so baabiara a wɔwɔ. 13 Fa wɔn nyinaa sie dɔte mu,+Kyekyere wɔn gu ahintawee mu, 14 Anka me na mɛkamfo wo,Efisɛ wo nsa nifa betumi agye wo. 15 Hwɛ susono a meyɛɛ no ne wo nyinaa no.Wura na ɔwe+ sɛ nantwi. 16 N’asen mu na ne tumi wɔ,Na n’ahoɔden dodow no+ wɔ ne yafunu ntini mu. 17 Ɔkõa ne dua sɛ kyeneduru;Ne srɛ mu ntini abobare ho. 18 Ne nnompe te sɛ kɔbere dorobɛn;Ne nnompe mu den te sɛ dade. 19 Ɔyɛ Onyankopɔn akwan mfiase;Ne Bɔfo+ na obetumi de nkrante abɛn no. 20 Mmepɔw na efifi aduan ma no,+Na ɛhɔ na wuram mmoa nyinaa di agoru. 21 Nsɔe nnua ase na ɔda,Demmire+ ahintawee ne ɔwora mu.+ 22 Nsɔe nnua nwini kata no so;Subon ano nnua twa ne ho hyia. 23 Asubɔnten ano yɛ den a, ɔmfa ahopopo nguan.Sɛ Yordan+ yiri bɔ ano mpo a, onsuro. 24 Obi betumi agyina n’anim akyere no anaa?Obi betumi de afiri ahwirew ne hwene mu?


Ananse Nsɛm – Twi Tales – AS WRITTEN BY BENYIN\nCategory: Ananse Nsɛm – Twi Tales\nThis page is designated for twi stories, both in the indigenous and the foreign world. Hope you enjoy the tales with me\nIf you’ve ever not met a market woman with her children in a trotro before boy praise the Lord, if you meet one too then you’ve really met your meter.\nAh, I was in a trotro oo.. I was sitting there saa then a woman join the car. Menkɔ hwɛ aa ɔne nkwadaa bɛyɛ 7 na ɛnam, na wa kɔ market aa ɔɔkɔ fie, na ne ho niɛma bebree paa. Mete hɔ aa na maame yi bɛ tenaa me nkyɛn pɛɛ. Herh mese ɛhɔ aa na ɔhyɛɛ aseɛ sɛ ɔɔkyekyɛ nkwadaa no nyinaa agu yɛn so wɔ car no mu. Ɔse ”Kodjo tena bra ne so, Ama tena maame wei so, Yaa kɔ akyire hɔ na tena papa ne so, ɔde saa na nkwadaa no nyinaa nyaa baabi tenaa yɛ. Wei na mese, wei diɛ mayɛ lucky kraa, afei me wɔ hɔ aaa na maame yi tam ntos(tomatoes) ne bankye(cassava) de sii me ti so, na ɔyɛ panyin nti mese menka hwee. Ankyɛ biaa na ɔsan yii Koobi ne Mɔmɔne de hyɛɛ mensa mu. Afei bɛhwɛ car no mu scent paa… boy m’kasa yi ya kyekyere me abɔ car no ho de mene car no kɔ washing bay. Now I need volunteers to untie me from the car.\nMA W’ANI NSƆ NEA WO WƆ\nPapa bi aa na ɔyɛ boafoɔ, na ɔsan wɔ ayamyie – Na nipa aa ɛwɔ borɔno aa ɔteso no nim no esan ni nipa pa aa ɔyɛ no nti. Da kro bi na ɔyɛɛ sɛ opue akɔtɔ adeɛ wɔ kwan ho, na ɔnam aa ɔɔkɔ na ohuu purse tumtum bi wɔ mfutoro kwan no so. ɔfaa purse no na ɔhwɛɛ mu no, na biribia nnimu. Ankonam Papa yi gyina hɔ aa ɔɔtɔ adea wɔ store bi ho na Maame bi ne police bɛkye papa yi kɔɔyɛ.\nYɛde Papa yi kɔ too afie-ase (prison), na Maame no bisaa no sɛ “ne sika na ɔfa yɛ no wɔ he”? Nanso papa yi bua no sɛ “me faa purse no, na biribia nnimu oo, Mama”. Na maame yi de anibre so san bisaa no sɛ, “bra, mepawo kyɛw, fa sika no bra wai, na mede kɔ tua me ba no skul fees” Afei Papa yi hunu sɛ na maame no gyina hɔ aa nisuo fri n’anim ɛba. Na maame no nhu nnea ɔnyɛ ne ho kraa, efiri sɛ na onnim babia ɔbɛ san anya saa sika dodoɔ no biom.\nPapa yi aa ahummɔbrɔ ahyɛ no ma yi ne sika nyinaa aa na ɛwɔ no ho saa bere no mu no de maa Maame no… ɔka kyerɛ no sɛ “Mama, gye sika wei ɛɛ, na me ma wo kosɛ nso wɔ nea asi no ho” Afei maame no de anigyeɛ kɔeɛ na na n’koma tɔ ne yɛm yie paa.\nNanso Police foɔ no angyae Papa yi, ɔmo kɔɔso bisa bisa no asɛm no ho. Maame no kɔ duru kwan mfimfini babi na ɔyɛɛ sɛ ɔkan sika na papa no de ma no no. Maame no kan sika no, na sika no bro ne deɛ na ɛwɔ purse no mu no so, ɛno nti ɛyɛ no hwanhwa kakra. Da kro bi, wɔ mere aa Maame no kɔ tua ne ba no fees no, ohu sɛ Papa tenten bi di n’akyi. Na ɔdwen sɛ Papa no be wia no biom nti ɔka kyerɛ Police nyin bi aa na ɔbɛn kwan no ho, saa police nyin yi aa na ɔne no kɔɔ ɛmere bi wɔ ne purse noa na ayera no ho asɛm no.\nNti Maame no ka kyerɛ Police nyin no sɛ Papa na odi n’kyi no ba wia no. ɛhɔ aa na ɔmo hu sɛ Papa no atwa ahwe(collapse) wɔ hɔ. ɔmo de mrika kɔ Papa no hɔ, na ɔmo duru hɔ no na ɔmo hu sɛ ɛyɛ saa Papa no aa Maame no se wafa ne purse no. Na Papa yi ayɛ mrɛ paa, nti Maame no yɛ confused kakra.\nƐhɔ a Police nyin no ka kyerɛ Maame no sɛ “Da no, ɛnnyɛ sika no na ɔde maa wo, ɔde ɔnoa ne sika ma ɛma wo sɛ fa kɔ tua wo ba no fees no. Na ɔnnyɛ onipa na ɔfa wo sika no, n’ammom ɛyɛɛ no mɔbɔ bere a wo kaa wo ba no skul fees no ho asɛm kyerɛ no no – ɛna ɔde ne sika ɛwɔ ne ho no nyinaa ma wo da no. Afei ɔmo boa Papa yi ma no sɔreɛ na Papa yi ka kyerɛ Maame no sɛ “kɔ tua wo ba no fees no, na me gyina kwan ho ɛfa car na me huu sɛ wo kɔ, nti me bɔ mmɔden aa dii w’akyi sɛ nea ɛbɛyɛ aa, obi nsan wia wo ba no fees no biom”. Maame no ho dwiri no yie paa, na w’antumi ammue n’ano aka hwee…\nBoy bi hyɛɛ da aa kɔɔ drug store bi, aa ɛnam so ma no nyaa adwuma ɛmmerɛ bi yɛɛyɛ sɛ ɔɔkɔ pɛ aduro(medicine) atɔ… na oduru hɔ no, ɛna ohuu sɛ paper n’a some months ago ohuu Job Opportunity wɔ so no daso tare wall no ho aa ya twerɛ so sɛ, ”Cleaner Needed Urgently, CALL THIS NUMBER (0552346778)”. Na abrantiɛ yi nim paa sɛ number na ɛtare hɔ no yɛ ne boss diɛ, nanso ɔhyɛɛ da de mobile phone foforɔ frɛɛ ne boss no.\nSei na ɔmo nkɔmɔ die mu kɔɔ yɛ;\nBoy: Helloo, mepawokyɛw, Good morning… mesrɛɛ wo aa, me huu sɛ job opportunity bi wɔ drug store na mese me frɛ sɛ manya adwuma bi ayɛ aa.\nMaame no: Maame no ka kyerɛɛ no sɛ ”ow sorry bra, me wɔ obi dada wai. Medaase.\nBoy: Ow Maa, wei diɛ mesrɛɛ wo aa. Wo pɛ kraa aa te pay no so, yɛ no half of wo current worker no diɛ no mame ɛɛ…\nMaame no: Aww bra, nipa na ɔyɛ m’dwuma mame no ɔyɛ adeɛ paa… na m’ani gye na dwuma ho nso. Menfa no ntoto nnipa biara ho nanso menhyiaa obi tesaa da, mepɛ ɔno aa saa wai.\nBoy: (with perseverance he added) Maa nka me tumi de wo mba no mpo akɔ skul ama wo oo, mɛ kyerɛ ɔmo adeɛ free, na masan anoa aduane nyinaa ama wo ne w’abusua nyinaa. Me srɛ wo aa, fa me wai…\nMaame no: Braa daabi, meda w’ase\nAbrantiɛ yi de sereɛ endii call no, na ɔdaa Nyame ase, aduro wura(shop attendant) no aa na ɔɔhwɛ no de awerɛhoɔ kɔɔ boy no ho ka kyerɛɛ no sɛ ”I like your Good attitude, I would like to offer you a Job”. The boy replied ”No, thank you sir”. The attendant added but you were really pleading for one, why don’t you take the offer? Boy yi de anigye ka kyerɛɛ attendant no sɛ… ”Na mee hwɛ me performance wɔ adwuma aa me yɛ ma me madam no, me na meyɛ ne dwumayɛnii aa me yɛ adwuma ma no mprenpren yi.


Yosua 20 | Intanɛt so Bible | Wiase Foforɔ Nkyerɛaseɛ\n20 Na Yehowa ka kyerɛɛ Yosua sɛ: 2 “Ka kyerɛ Israelfo sɛ, ‘Munyi guankɔbea+ nkurow a menam Mose so kaa ho asɛm kyerɛɛ mo no, 3 na sɛ obi anhyɛ da na ne nsa pa kum+ ɔkra bi a, waguan akɔ hɔ. Ɛbɛyɛ mo guankɔbea na nea ne nsa apa no atumi akɔbɔ ne ho aguaa wɔ hɔ na owufo no busuani* ankum no antua ka.+ 4 Onguan+ nkɔ nkurow yi biako mu na onkogyina kurow no pon ano.+ Afei ɔmfa n’asɛm nto ɛhɔ mpanyimfo anim,+ na wɔmfa no nkɔ kurow no mu nkɔma no baabi ntena wɔ wɔn nkyɛn. 5 Sɛ obusuani no tiw no kɔ hɔ a, wɔnhwɛ na wɔamfa nea wakum nipa no amma no,+ efisɛ wanhyɛ da na okum no; onni ne ho adwemmɔne biara.+ 6 Ɔntena kurom hɔ nkosi sɛ ɔbɛba abegyina asafo no anim na wɔabu no atɛn,+ na ɔbɛtena hɔ akosi sɛ ɔsɔfo panyin+ a ɔwɔ so no bewu. Ɛno akyi no, nea ne nsa apa no betumi asan akɔ+ ne fie ne kurow a oguan fii mu no mu.’” 7 Enti wohyiraa nkurow yi so: Kedes+ a ɛwɔ Galilea wɔ Naftali mmepɔw so; Sekem+ a ɛwɔ Efraim mmepɔw so; ne Kiriat-Arba+ anaa Hebron a ɛwɔ Yuda mmepɔw so. 8 Afei Yordan mpɔtam wɔ Yeriko apuei nso, woyii Beser+ a ɛwɔ sare so fii Ruben+ abusuakuw mu; Ramot+ a ɛwɔ Gilead fii Gad abusuakuw mu; ne Golan+ a ɛwɔ Basan fii Manase abusuakuw mu. 9 Nkurow yi na woyi maa Israelfo ne ahɔho a wɔte wɔn mu no na sɛ obi nsa pa kum ɔkra+ bi a, waguan akɔ hɔ, na nea wawu no busuani ankum no ansa na wabegyina asafo no anim ma wɔadi n’asɛm.+\n^ Hwɛ Nu 35:12 ase hɔ asɛm.


Bere a Obi a Ɔbɛn Wo Pa Ara Awu\nƆwɛn-Aban | No. 2 2019\nKENKAN WƆ Acholi Afrikaans Albanian American Sign Language Amharic Arabic Armenian Aukan Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Betsimisaraka (Southern) Bicol Bislama Boulou Brazilian Sign Language Bulgarian Cambodian Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Chuvash Cibemba Cinyanja Croatian Cuban Sign Language Czech Dangme Danish Digor Douala Drehu Dutch Ecuadorian Sign Language Efik English Estonian Ewe Fijian Finnish Fon French Ga Garifuna Georgian German Gitonga Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Low German Luganda Lunda Luo Macedonian Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Mazatec (Huautla) Mbunda Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nzema Oromo Ossetian Otetela Pangasinan Papiamento (Aruba) Persian Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Ronga Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tarascan Tatar Telugu Tetun Dili Thai Tigrinya Tiv Tlapanec Tok Pisin Tongan Totonac Tshwa Tsonga Tswana Turkish Tuvaluan Twi Tzeltal Ukrainian Umbundu Urdu Urhobo Uruund Uzbek Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Lachiguiri) Zulu\n“Bere a me nuabarima panyin wui mpofirim no, na minhu nea menyɛ. Abosom bi akyi no, sɛ me nua no ho asɛm besi me tirim a, na mayare. Etwaa me nsono mu pa ara. Ɛtɔ da a, na me bo fuw ma mibisa me ho sɛ, adɛn nti koraa na me nua no wui? Afei nso, nea ɛhaw me pa ara ne sɛ, mannya bere pii ne no ammɔ ansa na ɔrewu.”—Vanessa, Australia.\nSƐ WOAHWERE obi a ɔbɛn wo pa ara a, ebia wo nso, ama woafa yaw ne ateetee pii mu. Ebia wudii awerɛhow, woto w’ani a na ɛntɔ obiara anim, na na wugye wo ho a ennye. Ebetumi nso aba sɛ, asɛm no maa wo bo fuwii, ɛma wubuu wo ho fɔ, na ehu kaa wo. Ebi mpo a, ama asetena afono wo.\nNya awerɛhyem sɛ, wudi awerɛhow ma ɛkyɛ mpo a, ɛnyɛ bɔne. Nea ɛkyerɛ ara ne sɛ, nea owui no, na wopɛ n’asɛm pa ara. Nanso yemmisa sɛ, da bi bɛba a w’awerɛhodi no ano bɛbrɛ ase anaa?\nNEA ƐBƐBOA WO AMA WOAGYINA ANO\nSɛ ɛte sɛ nea biribiara ntumi nkyekye wo werɛ a, ebia nyansahyɛ a edidi so yi bɛboa wo:\nNKA W’AWERƐHOW NHYƐ\nƐsono sɛnea obiara di awerɛhow. Ebinom di awerɛhow kyɛ. Ebinom nso de nkyɛ. Ne nyinaa mu no, sɛ wusu a, ebetumi atew w’awerɛhow so. Vanessa a yɛadi kan aka n’asɛm no kaa sɛ: “Ɛyɛ a, osũ ara na misũ; mepɛ sɛ yaw no nyinaa fi me mu.” Sofía nso nuabea wui mpofirim. Ɔkaa sɛ: “Sɛ midwen nea asi no ho a, ɛyɛ me yaw pa ara. Ɛte sɛ nea woawae wo kuru bi anim na woremia. Nanso sɛ ɛyɛ wo yaw sɛ dɛn koraa a, ɛno ara na ɛbɛma kuru no awu.”\nKA W’ASƐM KYERƐ NKURƆFO\nƐwom, ɛtɔ da a wobɛpɛ sɛ wo nkutoo tena wo baabi dwen wo ho. Nanso, sɛ wo nko ara wokyekyere w’awerɛhow soa a, wo kɔn mu bebu. Jared a wadi mfe 17 no papa wui, na nea ɔno nso kae ni: “Ná meka m’asɛm kyerɛ afoforo. Ebetumi aba sɛ mantumi ankyerɛkyerɛ me nsɛm mu yiye, nanso ɛyɛ me dɛ sɛ mitumi kaa m’asɛm kyerɛɛ nkurɔfo.” Janice a yɛkaa ne ho asɛm wɔ asɛm a edi kan no mu no de kaa ho sɛ: “M’asɛm a meka kyerɛɛ nkurɔfo no maa me werɛ kyekyee pa ara. Mihui sɛ nkurɔfo te me ase, enti mante nka sɛ mayɛ ankonam.”\nMA AFOFORO MMOA WO\nDɔkota bi kaa sɛ: “Obi biribi wu na sɛ ntɛmpa no ara ɔma n’abusuafo ne ne nnamfonom boa no a, ɛma otumi gyina n’awerɛhow no ano na ammu amfa no so.” Ma wo nnamfo nhu nea wobetumi ayɛ aboa wo; ebia wɔpɛ sɛ wɔboa wo, nanso ɛyɛ a wonhu nea wɔnyɛ mfa mmoa wo.—Mmebusɛm 17:17.\nƆbea bi a wɔfrɛ no Tina kaa sɛ: “Kokoram kum me kunu mpofirim, enti na onni hɔ bio na maka m’asɛm akyerɛ no. Wei nti Onyankopɔn na meka me tirim asɛm nyinaa kyerɛ no! Ade kye biara a, ansa na mɛyɛ biribiara no, mebɔ mpae srɛ no sɛ ɔmmoa me ma minnyina tebea no ano. Sɛnea Onyankopɔn boaa me no de, merentumi nka ne nyinaa.” Tarsha nso, bere a odii mfe 22 na ne maame wui. Ɔkaa sɛ: “Ná mekenkan Bible daa de kyekye me werɛ. Sɛ mekenkan a, minya biribi dwinnwen ho de hyɛ me ho den.”\nFA W’ADWENE BU BERE A WO DƆFO A WAWU NO BƐSƆRE\nTina toaa n’asɛm no so sɛ: “Mfiase no de, owusɔre anidaso no ankyekye me werɛ, efisɛ na mepɛ sɛ mesan nya me kunu no saa bere no ara, na na me mma mmarima no nso hia wɔn papa. Seesei mfe nnan atwam, nanso owusɔre no ara na m’ani da so. Ɛno ara na akurakura me abesi nnɛ. Ɛyɛ a mede m’adwene bu sɛ masan ahu me kunu no bio. Wei ma minya abotɔyam, na ɛma m’ani gye!”\nƐrentumi mma sɛ w’awerɛhow no bɛtew akɔ prɛko pɛ. Nanso Vanessa asɛm yi betumi ama wo awerɛhyem. Ɔkaa sɛ: “Ebia ɛbɛyɛ wo sɛ w’awerɛhow no to rentwa da, nanso nkakrankakra ɛbɛbrɛ ase ama wo ho atɔ wo.”\nKae sɛ, ɛwom sɛ w’ani bɛkɔ so agyina wo dɔfo a wawu no de, nanso ɛnsɛ sɛ woma w’abam bu. Onyankopɔn dɔ wo, na ɔbɛboa wo ama woanya nnamfo a wɔbɛma w’ani agye. Ɔbɛma wo akomatɔyam. Na ɛrenkyɛ koraa, Onyankopɔn benyan awufo. Ɔpɛ sɛ wosan yɛ wo dɔfo a wawu no atuu. Saa bere no, yaw biara a ɛwɔ wo komam no betu ayera koraa!\nBible Mu Nsɛm a Ebetumi Aboa Wo\nOsũ a woresu ne awerɛhow a woredi no, Onyankopɔn nim ne nyinaa.\nBible kyerɛwfo bi ka kyerɛɛ Onyankopɔn sɛ: “Fa me nusu gu wo kotoku mu. Enni wo nhoma mu anaa?”—Dwom 56:8.\nWubetumi aka wo komam asɛm akyerɛ Onyankopɔn.\n‘Mihwiee me dadwen guu Onyankopɔn anim daa. O Yehowa, * misu mefrɛɛ wo sɛ boa me.’—Dwom 142:2, 5.\nWubetumi anya anidaso.\n‘Nnipa bɛsɔre afi awufo mu.’—Asomafo Nnwuma 24:15.\nOnyankopɔn ahyɛ bɔ sɛ, ɔbɛsan anyan nnipa pii a wɔawuwu no, efisɛ n’ani agyina wɔn. *—Hiob 14:14, 15.\n^ nky. 24 Bible ma yehu sɛ Yehowa yɛ Onyankopɔn din.\n^ nky. 27 Sɛ wopɛ sɛ wuhu owusɔre no ho nsɛm pii a, hwɛ Dɛn na Yebetumi Asua Afi Bible Mu? nhoma no ti 7. Yehowa Adansefo na wɔyɛe. Wubetumi nso atwe bi wɔ www.jw.org/tw a wuntua hwee.\nSɛ Obi a Ɔbɛn Wo Pa Ara Wu a, Ɛsɛ Sɛ Woma W’abam Bu Anaa?\nBere a Asetena Afono Wo\nBere a Atoyerɛnkyɛm Bi Asi\nBere a Wo Hokafo Afa W’akyi\nBere a Yare Bi a Emu Yɛ Den Abɛtena Wo So\nBere a Wote Nka Sɛ W’anidaso Nyinaa Asa\nNea Enti a ƐNSƐ SƐ Woma Asetena Fono Wo\n‘Odwen Wo Ho’\nText Baabi a wubetumi atwe nneɛma akenkan ƆWƐN-ABAN No. 2 2019 | Asetena Afono Wo Anaa?\nAudio Baabi a wubetumi atwe nneɛma abɔ atie ƆWƐN-ABAN No. 2 2019 | Asetena Afono Wo Anaa?\nNo. 2 2019 | Asetena Afono Wo Anaa?\nƆWƐN-ABAN No. 2 2019 | Asetena Afono Wo Anaa?\nSɛnea Wubegyina Awerɛhow Ano—Nea Wubetumi Ayɛ Nnɛ


መዝሙር 9 NASV – Nnwom 9 ASCB | Biblica\nመዝሙር 9 NASV – Nnwom 9 ASCB\n1Ao Awurade, mefiri mʼakoma nyinaa mu mekamfo wo.\nMɛka wʼanwanwadeɛ no nyinaa.\n2Mɛma mʼani agye na madi ahurisie wɔ wo mu.\nMɛto ayɛyie dwom ama wo din, Ao Ɔsorosoroni.\n3Mʼatamfoɔ sane wɔn akyi;\nwɔtete hwe, na wɔwuwu wɔ wʼanim.\n4Woadi mʼasɛm ama me, na mɛnya mʼahofadie;\nwoatena wʼahennwa so, abu atɛntenenee.\n5Woatwe amanaman no aso, na woasɛe amumuyɛfoɔ.\n6Ɔsɛeɛ a ɛnni awieeɛ ato ɔtamfoɔ no,\nna wɔnnkae wɔn bio mpo.\n7Awurade di ɔhene daa daa;\nwasi nʼatemmuo ahennwa.\n8Ɔde tenenee bɛbu ewiase atɛn;\nɔde atɛntenenee bɛdi nnipa no so.\n9Awurade yɛ dwanekɔbea ma wɔn a wɔhyɛ wɔn so,\nɔyɛ abandenden wɔ ahohia mmrɛ mu.\n10Wɔn a wɔnim wo din no de wɔn ho bɛto wo so,\nɛfiri sɛ, wo Awurade, wonnyaa obiara a ɔhwehwɛ wo no mu da.\n11Monto ayɛyie dwom mma Awurade a ɔte ahennwa so wɔ Sion;\nmompae mu nka deɛ wayɛ wɔ amanaman no mu.\n12Na ɔkae deɛ ɔtɔ mogya so were no;\nɔmmu nʼani ngu ɔbrɛfoɔ sufrɛ so.\n13Ao Awurade, hwɛ sɛdeɛ mʼatamfoɔ teetee me!\nHu me mmɔbɔ na yi me firi owuo apono ano,\n14na matumi apae mu aka wʼayɛyie\nwɔ Ɔbabaa Sion apono ano\nna ɛhɔ, madi ahurisie wɔ wo nkwagyeɛ no mu.\n15Aman amanmufoɔ atɔ amena a wɔatu no mu;\nafidie a wɔsum hintaaeɛ no ayi wɔn nan.\n16Awurade atɛntenenee da no adi;\namumuyɛfoɔ nsa ano adwuma ayi wɔn.\n17Amumuyɛfoɔ sane kɔ damena mu,\namanaman a wɔn werɛ firi Onyankopɔn nyinaa.\n18Nanso ɛnyɛ daa na ne werɛ bɛfiri ohiani,\nanaa sɛ mmɔborɔni anidasoɔ bɛyera korakora.\n19Sɔre! Ao Awurade, mma ɔdasani nni nkonim,\n20Hunahuna wɔn, Ao Awurade;\nna ma wɔnhunu sɛ, wɔyɛ adasamma.\nASCB : Nnwom 9


“Nyi Wo Nsa Mfi Ho” | Ɔwɛn-Aban Adesua\nƆwɛn-Aban—Nea Adesua Nsɛm Wom | September 2020\nKENKAN WƆ Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Assamese Aukan Australian Sign Language Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fante Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Gokana Greek Greek Sign Language Greenlandic Guadeloupean Creole Guarani Guatemalan Sign Language Guianese Creole Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Hunsrik Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lenje Lhukonzo Lingala Lithuanian Lolo Lomwe Low German Luganda Lunda Luo Luvale Macedonian Macua Madagascar Sign Language Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Manyawa Mapudungun Marathi Marshallese Mashi Mauritian Creole Maya Mazatec (Huautla) Mbunda Mexican Sign Language Min Nan (Taiwan) Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Nigerian Sign Language Niuean Norwegian Nsenga (Zambia) Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin Songomeno South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Taabwa Tagalog Tahitian Taiwanese Sign Language Tajiki Talian Tamil Tamil (Roman) Tandroy Tankarana Tarascan Tatar Telugu Tetun Dili Tewe Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nADESUA ASƐM 37\n“Nyi Wo Nsa Mfi Ho”\n“Gu w’aba anɔpa, na nyi wo nsa mfi ho kosi anwummere.”—ƆSƐNK. 11:6.\nDWOM 68 Gu Ahenni Aba\n1-2. Asɛm a ɛwɔ Ɔsɛnkafo 11:6 no, ɛfa Ahenni asɛmpaka adwuma no ho sɛn?\nWOKƆ aman bi so a, nkurɔfo ani gye ho sɛ wobetie asɛmpa no. Ɛno ara ne asɛm a wɔrepɛ atie! Baabi nso wɔ hɔ a, nkurɔfo mfa Onyankopɔn anaa Bible no nyɛ hwee. Na wɔn a wɔte wo mpɔtam nso ɛ? Sɛ wotie oo, wɔantie oo, Yehowa pɛ sɛ yɛkɔ so ka asɛm no kosi sɛ ɔno ara bɛka akyerɛ yɛn sɛ yɛawie.\n2 Sɛ bere a Yehowa ahyɛ no so a, ɔbɛma yɛagyae asɛnka adwuma no, na afei “awiei no bɛba.” (Mat. 24:14, 36) Enkosi saa bere no, dɛn na yɛbɛyɛ de atie asɛm a ɛne sɛ “nyi wo nsa mfi ho”no? *—Kenkan Ɔsɛnkafo 11:6.\n3 Adesua a edi wei anim no, yehuu nneɛma nnan a ɛsɛ sɛ yɛyɛ na yɛatumi ayɛ “nnipa yifo.” (Mat. 4:19) Adesua yi mu no, yɛbɛhwɛ nneɛma mmiɛnsa bi a ebetumi ahyɛ yɛn den ma yɛakɔ so aka asɛm no ɛmfa ho tebea biara a yebehyia. Yebehu nea enti a ɛho hia sɛ (1) yɛde yɛn adwene si asɛnka adwuma no so, (2) yenya abotare, (3) yɛkɔ so hyɛ yɛn gyidi den.\nFA W’ADWENE SI ASƐNKA ADWUMA NO SO\n4. Adwuma a Yehowa se yɛnyɛ no, adɛn nti na ɛsɛ sɛ yɛde yɛn adwene si so?\n4 Yesu maa n’asuafo no huu nneɛma bi a ebesisi ne sɛnea nnipa bɛyɛ wɔn ade wɔ nna a edi akyiri no mu. Ɔkaa sɛ saa nneɛma yi betumi ayi n’akyidifo no adwene afi asɛnka adwuma no so. Otuu n’asuafo fo sɛ: “Monkɔ so nwɛn.” (Mat. 24:42) Nneɛma a amma Noa bere sofo antie kɔkɔbɔ a Noa de mae no, ɛnnɛ saa nneɛma no ara betumi atwetwe yɛn adwene. (Mat. 24:37-39; 2 Pet. 2:5) Enti yɛpɛ sɛ yɛde yɛn adwene si adwuma a Yehowa de ama yɛn sɛ yɛnyɛ no so.\n5. Sɛn na asɛm a ɛwɔ Asomafo Nnwuma 1:6-8 ma yehu baabi a yɛbɛyɛ asɛnka adwuma no akodu?\n5 Ɛnnɛ, ɛsɛ sɛ yɛde yɛn adwene si Ahenni asɛmpaka adwuma no so. Yesu kaa sɛ ne wu akyi no, n’asuafo no bɛkɔ so aka asɛmpa no na wɔbɛyɛ adwuma no asen sɛnea ɔyɛe no. (Yoh. 14:12) Yesu wu akyi no, n’asuafo no bi san kɔyɛɛ mpataayi adwuma no. Ne wusɔre akyi no, ɔyɛɛ anwonwade maa n’asuafo no bi yii mpataa bebree. Bere a ɔyɛɛ saa anwonwade no, ɔmaa n’asuafo no hui paa sɛ asɛnka adwuma no ho hia sen adwuma foforo biara. (Yoh. 21:15-17) Aka kakra ma Yesu asan akɔ soro no, ɔka kyerɛɛ n’asuafo no sɛ asɛnka adwuma a ofii ase no, ɛnyɛ Israel nko ara na wɔbɛyɛ no na mmom wɔbɛyɛ akɔ akyirikyiri. (Kenkan Asomafo Nnwuma 1:6-8.) Mfe bi akyi no, Yesu maa ɔsomafo Yohane nyaa anisoadehu bi na ɔkyerɛɛ no nea ɛbɛkɔ so wɔ “Awurade da” * no mu. Anisoadehu no mu no, Yohane huu ɔbɔfo bi a okura “daa asɛmpa” a ɔrekɔka akyerɛ “aman ne mmusuakuw ne kasa ne nkurɔfo nyinaa.” (Adi. 1:10; 14:6) Adanse nyinaa kyerɛ sɛ, ɛnnɛ Yehowa pɛ sɛ yɛyɛ asɛnka adwuma no wɔ wiase nyinaa kosi sɛ yebewie.\n6. Yɛbɛyɛ dɛn de yɛn adwene asi asɛnka adwuma no so?\n6 Sɛ yedwinnwen sɛnea Yehowa reboa yɛn no ho a, ɛbɛma yɛde yɛn adwene asi asɛnka adwuma no so. Ɛho nhwɛso ni. Ɔma yɛn honhom fam nnuan bebree. Ebi yɛ nhoma a wɔatintim ne nea ɛwɔ ɛlɛtrɔnik mfiri so, nsɛm a yɛbɔ tie, video ahorow ne nsɛm a ɛwɔ Intanɛt so. Wo de, susuw ho hwɛ: Sɛ wokɔ yɛn wɛbsaet no so a, wubenya nsɛm wɔ kasa bɛboro 1,000 mu! (Mat. 24:45-47) Ɛnnɛ amanyɔsɛm, nyamesom ne sikasɛm ama nnipa mu apaapae, nanso Onyankopɔn asomfo bɛboro ɔpepem nwɔtwe a wɔwɔ wiase nyinaa no ayɛ baako. Wo de hwɛ, Fida, April 19, 2019 no, Adansefo a wɔwɔ wiase nyinaa tumi tiee daa asɛm no. Saa anwummere no ara nnipa 20,919,041 kaee Yesu wu no. Weinom nyinaa yɛ anwonwade a yɛahu sɛ ɛresisi wɔ yɛn bere yi so, na ɛyɛ hokwan sɛ yɛreyɛ bi. Sɛ yedwen ho a, ɛma yɛde yɛn adwene si Ahenni ho asɛmpa a yɛreka no so.\nYesu dii nokware no ho adanse na wamma biribiara antwetwe n’adwene (Hwɛ nkyekyɛm 7)\n7. Dɛn na Yesu yɛe a ɛboa yɛn ma yɛde yɛn adwene si asɛnka adwuma no so?\n7 Yesu ayɛ nhwɛso ama yɛn na sɛ yesuasua no a, ɛno nso boa yɛn ma yɛde yɛn adwene si asɛnka adwuma no so. Wamma biribiara annye n’adwene na mmom ɔde n’adwene nyinaa sii asɛnka adwuma no so. (Yoh. 18:37) Bere a Satan kaa sɛ ɔde “wiase ahenni nyinaa ne emu anuonyam” bɛma Yesu no, anyɛ no akɔnnɔ. Saa ara nso na bere a ebinom yɛe sɛ wobesi no hene no, wamfa ne ti annye. (Mat. 4:8, 9; Yoh. 6:15) Wamma ahonyade antwetwe n’adwene, na ɔsɔretia a ano yɛ den nso ammɔ no hu. (Luka 9:58; Yoh. 8:59) Sɛ biribi sɔ yɛn gyidi hwɛ na yɛkae ɔsomafo Paul afotu yi a, ɛbɛboa yɛn ama yɛde yɛn adwene asi asɛnka adwuma no so. Otuu Kristofo fo sɛ, wɔnkɔ so nsuasua Yesu ‘na wɔammrɛ, na wɔampa abaw’!—Heb. 12:3.\n8. Sɛ yɛka sɛ obi wɔ abotare a ɛkyerɛ sɛn, na adɛn nti na ɛnnɛ paa na ehia sɛ yenya abotare?\n8 Sɛ yɛka sɛ obi wɔ abotare a, ɛkyerɛ sɛ otumi tɔ ne bo ase twɛn kosi sɛ tebea bi bɛsesa. Sɛ yɛrehwɛ kwan sɛ ɔhaw bi befi yɛn so oo, sɛ yɛrehwɛ adepa bi kwan oo, emu biara no, yehia abotare. Ná odiyifo Habakuk rehwɛ kwan sɛ basabasayɛ a ɛrekɔ so wɔ Yuda no bɛba awiei. (Hab. 1:2) Yesu asuafo no nso, na wɔrehwɛ kwan sɛ Ahenni no beyi ne ho adi “amonom hɔ ara” na ama wɔade wɔn ho afi Roma nhyɛso ase. (Luka 19:11) Yɛn nso yenyae a anka Onyankopɔn Ahenni no abeyi wiase bɔne yi afi hɔ ama wiase foforo no aba. Treneefo nko ara na wɔbɛtena saa wiase no mu. (2 Pet. 3:13) Nanso ɛsɛ sɛ yenya abotare twɛn kosi sɛ bere a Yehowa ahyɛ no bɛso. Momma yɛnhwɛ akwan a Yehowa fa so kyerɛkyerɛ yɛn ma yenya abotare no bi.\n9. Dɛn na ɛma yehu sɛ Yehowa wɔ abotare?\n9 Yehowa wɔ abotare sen obiara. Ɔmaa Noa bere ma ɔde yɛɛ adaka no, na ɔsan ma ɔkaa asɛm no kyerɛɛ afoforo, enti ɔbɛyɛɛ “trenee sɛnkafo.” (2 Pet. 2:5; 1 Pet. 3:20) Bere a Yehowa yɛe sɛ ɔbɛsɛe abɔnefo a wɔwɔ Sodom ne Gomora no, Abraham bisaa no nsɛm pii nanso Yehowa nyaa ne ho abotare tiee no. (Gen. 18:20-33) Israel man no anni Yehowa nokware nanso Yehowa nyaa wɔn ho abotare mfe pii. (Neh. 9:30, 31) Ɛnnɛ nso yehu sɛ Yehowa wɔ abotare paa. Efisɛ wɔn a ɔtwe wɔn no nyinaa, ɔma wɔn bere ma ‘wonya adwensakra.’ (2 Pet. 3:9; Yoh. 6:44; 1 Tim. 2:3, 4) Nea Yehowa ayɛ yi ma yehu sɛ, yɛn nso sɛ yɛreka asɛm no anaa yɛrekyerɛkyerɛ nkurɔfo a, ɛsɛ sɛ yenya wɔn ho abotare. Yehowa ama yɛn mfatoho bi nso wɔ n’Asɛm no mu a ɛma yehu sɛnea yebenya abotare.\nSɛnea okuafo nya abotare twɛn kosi sɛ ne nnɔbae benyin no, yɛn nso yenya nkurɔfo ho abotare saa ara (Hwɛ nkyekyɛm 10-11)\n10. Mfatoho a ɛwɔ Yakobo 5:7, 8 a ɛfa okuafo ho no, dɛn na yesua fi mu?\n10 Kenkan Yakobo 5:7, 8. Sɛnea okuafo dua ade no ma yehu sɛ ɛsɛ sɛ yenya abotare. Ɛwom, nnɔbae bi wɔ hɔ a, enyin ntɛmntɛm. Nanso nnɔbae dodow no ara de, egye bere tenten ansa na anyin asow aba. Israelfo bere so no, sɛ wɔyɛ afuw a na edi bɛyɛ abosome nsia ansa na wɔatwa nnɔbae no. Sɛ osutɔbere a edi kan no fi ase a, ɛnna okuafo no gu n’aba, na ɔtwɛn ara kosi sɛ nsu a etwa to no bɛtɔ na watwa ne nnɔbae. (Mar. 4:28) Yɛn nso, sɛ yesua sɛnea akuafo nya abotare no a, ɛbɛboa yɛn paa. Nanso, ebia ɛrenyɛ mmerɛw sɛ yebenya nneɛma ho abotare.\n11. Sɛ yenya abotare wɔ asɛnka mu a, ɛbɛboa yɛn sɛn?\n11 Yɛyɛ nnipa a yɛtɔ sin nti yɛpɛ yɛn biribiara ntɛmntɛm. Nanso sɛ yɛpɛ sɛ yɛn afuw sow aba a, ɛnsɛ sɛ yeyi yɛn nsa fi ho. Ɛsɛ sɛ yefuntum asase no, gu aba no, dodɔ ho na afei yegu so nsu. Saa ara na asɛnka adwuma no nso te, egye adwumaden paa. Yɛrentumi mfiti prɛko pɛ mmoa yɛn Bible asuafo mma wonyi ɔtan hunu mfi wɔn mu na wonnya afoforo ho adwempa, ebegye bere. Sɛ nkurɔfo antie asɛmpa no mpo a, esiane sɛ yɛwɔ abotare nti, yɛn abam remmu. Sɛ nkurɔfo tie nso a, yɛda so ara hia abotare. Yɛrentumi nhyɛ yɛn Bible suani sɛ onnya gyidi. Yesu asuafo no mpo sɛ ɔkyerɛkyerɛ wɔn a na ɛnyɛ bere nyinaa na wɔte ase ntɛm. (Yoh. 14:9) Momma yɛnkae sɛ, yebetumi agu aba agugu so nsu nanso Onyankopɔn na ɔma enyin.—1 Kor. 3:6.\n12. Yɛn abusuafo a wɔnyɛ Adansefo no, sɛ yɛredi wɔn adanse a, yɛbɛyɛ dɛn anya wɔn ho abotare?\n12 Yɛn abusuafo a wɔnyɛ Adansefo no, sɛ yɛredi wɔn adanse a, ɛyɛ a ɛtaa yɛ den sɛ yebenya wɔn ho abotare. Nanso, asɛm a ɛwɔ Ɔsɛnkafo 3:1, 7 no betumi aboa yɛn. Ɛka sɛ: “Kommyɛ wɔ ne bere, na ɔkasa nso wɔ ne bere.” Ɛwom, yebetumi de yɛn abrabɔ pa adi afoforo adanse bere a yemmuee yɛn ano mpo. Nanso hokwan biara a yebenya no, yɛpɛ sɛ yɛde ka asɛmpa no kyerɛ afoforo. (1 Pet. 3:1, 2) Yɛpɛ sɛ yɛde nsi ne ahokeka ka asɛm no na yɛkyerɛkyerɛ afoforo ne yɛn abusuafo, nanso ɛsɛ sɛ yenya wɔn ho abotare.\n13-14. Ebinom nyaa abotare, yɛbɛyɛ dɛn asuasua wɔn?\n13 Nnipa anokwafo a wɔn ho asɛm wɔ Bible mu ne ebinom a wɔwɔ yɛn bere yi so nyaa abotare na yebetumi asuasua wɔn nhwɛso no. Ná Habakuk rehwɛ kwan denneennen sɛ abɔnefosɛm to betwa nanso onyaa abotare kaa sɛ: “Mɛkɔ so agyina m’awɛnee.” (Hab. 2:1) Ɔsomafo Paul kaa sɛ onyae a anka ‘wawie’ ne som adwuma no. Nanso, onyaa abotare kɔɔ so dii “asɛmpa no ho adanse fefeefe.” (Aso. 20:24)\n14 Ma yɛnhwɛ awarefo bi a wɔkɔɔ Gilead sukuu. Wowiee sukuu no, ɔman a wɔde wɔn kɔɔ so no, na Adansefo a wɔwɔ hɔ nnɔɔso na na nnipa a wɔwɔ hɔ dodow no ara nyɛ Kristofo. Ná nnipa pii a wɔwɔ hɔ no ani nnye ho sɛ wobesua Bible. Nanso, sɛ awarefo yi mfɛfo a wɔne wɔn kɔɔ Gilead sukuu a wɔwɔ aman foforo so no frɛ wɔn a, na wɔka sɛnea wɔanya nnipa pii ne wɔn resua Bible no ho asɛm kyerɛ wɔn. Ɛmfa ho sɛ na nnipa dodow no ara a wɔwɔ awarefo yi asasesin mu no ntie asɛm no, wɔkɔɔ so ara nyaa abotare yɛɛ asɛnka adwuma no. Bere a wɔde mfe nwɔtwe kaa asɛmpa no wɔ asasesin no mu no, ewiee ase no, wɔn Bible suani baako bɔɔ asu. Wei maa wɔn ani gyei paa. Sɛ yɛhwɛ wɔn a wɔtenaa ase tete no ne wɔn a wɔwɔ yɛn bere yi so a yɛaka wɔn ho asɛm no a, dɛn na yesua fi wɔn hɔ? Saa anokwafo yi antew anna anaa wɔanyi wɔn nsa amfi adwuma a na wɔreyɛ no ho, na abotare a wonyae nti, Yehowa hyiraa wɔn. Enti momma yensuasua “wɔn a wɔnam gyidi ne boasetɔ so nya bɔhyɛ ahorow no.”—Heb. 6:10-12.\nKƆ SO MA WO GYIDI NYƐ DEN\n15. Sɛn na gyidi boa yɛn ma yesi yɛn bo sɛ yɛbɛka asɛm no?\n15 Yegye asɛm a yɛka no di, enti yɛn ho pere yɛn sɛ yɛbɛka ho asɛm akyerɛ nnipa dodow biara a yebetumi. Bɔhyɛ ahorow a ɛwɔ Onyankopɔn Asɛm mu no, yɛwɔ mu gyidi. (Dw. 119:42; Yes. 40:8) Yɛahu sɛ Bible nkɔmhyɛ pii anya mmamu wɔ yɛn bere yi so. Afei nso yɛahu sɛ, sɛ nkurɔfo fi ase de Bible afotu bɔ wɔn bra a, esi wɔn yiye. Nea yɛaka yi nyinaa ma yenya awerɛhyem sɛ, Ahenni ho asɛm a yɛreka no, ɛno ne asɛm a ɛsɛ sɛ obiara te.\n16. Sɛnea Dwom 46:1-3 ma yehu no, sɛ yenya Yehowa ne Yesu mu gyidi a, ɛboa yɛn sɛn wɔ asɛnka adwuma a yɛreyɛ no mu?\n16 Afei nso, yegye Yehowa di; ɔno na ose yɛnka asɛm no. Afei nso, yegye Yesu di; ɔno na Yehowa apaw no sɛ ɔnyɛ Ahenni no so Hene. (Yoh. 14:1) Ɛmfa ho nea ɛbɛto yɛn biara no, Yehowa bɛkɔ so ayɛ yɛn guankɔbea ne yɛn ahoɔden. (Kenkan Dwom 46:1-3.) Afei nso, yɛwɔ ahotoso sɛ Yesu wɔ soro na ɔredi asɛnka adwuma no anim, na ɔde tumi a Yehowa de ama no no reboa yɛn.—Mat. 28:18-20.\n17. Ma nhwɛso fa kyerɛ nea enti a ɛsɛ sɛ yɛkɔ so ka asɛmpa no.\n17 Gyidi a yɛwɔ no ma yehu paa sɛ Yehowa behyira adwuma a yɛreyɛ no so, na ɛtɔ da a ɔkwan a ɔfa so yɛ saa no boro yɛn adwene ne yɛn ntease so. (Ɔsɛnk. 11:6) Wo de, hwɛ trɔk ne pon a yɛde yɛ baguam adansedi no sei. Da biara nnipa pii di akɔneaba wɔ baabi a yɛde sisi no. Wohwɛ a, saa kwan a yɛfa so ka asɛmpa yi tu mpɔn anaa? Yiw, etu mpɔn paa! Yɛn Ahenni Som a ɛbae November 2014 no de asɛm bi too gua. Ná ɛfa ababaa bi a ɔkɔ sukuupɔn a ɔpɛ sɛ ɔyɛ nhwehwɛmu na ɔkyerɛw biribi fa Yehowa Adansefo ho. Nanso wanhu yɛn Ahenni Asa biara ankobisa yɛn ho asɛm. Akyiri yi, ohui sɛ anuanom ahyehyɛ nhoma wɔ trɔk so si sukuu mu hɔ. Ɔkɔɔ ho na onyaa nsɛm a na ɔrehwehwɛ no. Ewiee ase no, ɔbɔɔ asu bɛyɛɛ Yehowa Danseni na seesei ɔyɛ daa kwampaefo. Sɛ yɛte nsɛm a ɛte sei a, ɛhyɛ yɛn den ma yɛka asɛm no efisɛ ɛma yehu sɛ nnipa bi wɔ hɔ a ɛsɛ sɛ wɔte Ahenni asɛm no.\nSI WO BO SƐ WORENYI WO NSA MFI HO\n18. Adɛn nti na yebetumi anya awerɛhyem sɛ, bere a Yehowa pɛ sɛ yewie Ahenni ho asɛmpa a yɛreka no bɛbam pɛpɛɛpɛ?\n18 Yebetumi anya awerɛhyem sɛ bere so a, Ahenni ho asɛmpa a yɛreka no bɛba awiei. Wo de, hwɛ nea esii wɔ Noa bere so. Yehowa kyerɛe sɛ odi ne bere so pɛpɛɛpɛ. Yehowa dii kan ka too hɔ bɛyɛ mfe 120 sɛ ɔde Nsuyiri bɛba. Mfe bi akyi no, Yehowa ka kyerɛɛ Noa sɛ ɔnyɛ adaka. Bɛyɛ mfe 40 anaa 50 ansa na nsuyiri no reba no, Noa yeree ne ho yɛɛ adwumaden. Ɛwom, na nnipa a ɔreka asɛm no akyerɛ wɔn no ani nnye ho, nanso ɔkɔɔ so ara bɔɔ wɔn kɔkɔ kosii sɛ Yehowa kaa sɛ, afei de bere aso sɛ ɔde mmoa no kɔ adaka no mu. Enti bere soe ara pɛ na “Yehowa too ɔpon no mu.”—Gen. 6:3; 7:1, 2, 16.\n19. Sɛ yɛanyi yɛn nsa amfi adwuma a yɛreyɛ no ho a, dɛn na yebetumi ahwɛ kwan?\n19 Ɛrenkyɛ koraa, Yehowa bɛma yɛde Ahenni no ho asɛm a yɛreka no aba awiei. Ɔbɛsɛe Satan wiase no na ɔde wiase foforo aba. Nnipa a wotie Onyankopɔn nko ara na wɔbɛtena mu. Enkosi sɛ saa bere no beso no, momma yensuasua Noa, Habakuk ne Onyankopɔn asomfo afoforo. Wɔanyi wɔn nsa amfi adwuma a wɔde hyɛɛ wɔn nsa no ho. Momma yɛmfa yɛn adwene nsi asɛnka adwuma no so, yennya nkurɔfo ho abotare, na yennya Yehowa ne ne bɔhyɛ ahorow mu gyidi.\nSɛ yɛde yɛn adwene si asɛnka adwuma no so a, sɛn na ɛbɛboa yɛn na yɛanyi yɛn nsa amfi ho?\nSɛ yenya abotare a, sɛn na ɛbɛboa yɛn na yɛanyi yɛn nsa amfi adwuma a yɛreyɛ no ho?\nSɛ yɛma yɛn gyidi kɔ so yɛ den a, sɛn na ɛbɛboa yɛn na yɛanyi yɛn nsa amfi adwuma a yɛreyɛ no ho?\nDWOM 75 “Mini, Soma Me”!\n^ nky. 5 Adesua a edi wei anim no hyɛɛ Bible asuafo a wɔde nea wɔresua no rebɔ wɔn bra no nkuran sɛ wɔmmɛyɛ nnipa yifo sɛnea Yesu kae no. Sɛ yefii asɛnka ase akyɛ oo, sɛ yefii ase nkyɛe oo, yɛbɛhwɛ nneɛma mmiɛnsa bi a yebetumi ayɛ wɔ adesua yi mu. Wei bɛhyɛ yɛn den ama yɛakɔ so aka Ahenni no ho asɛmpa no kosi sɛ Yehowa bɛka akyerɛ yɛn sɛ yɛawie.\n^ nky. 2 ASƐM BI MU NKYERƐKYERƐMU: Adesua yi mu no, asɛm a ɛne sɛ “nyi wo nsa mfi ho” no kyerɛ sɛ ɛsɛ sɛ yɛkɔ so ara ka asɛmpa no kosi sɛ Yehowa bɛka akyerɛ yɛn sɛ yɛawie.\n^ nky. 5 “Awurade da no” fii ase afe 1914 bere a wɔde Yesu sii ade so sɛ Ɔhene no, na ɛbɛba awiei wɔ ne Mfirihyia Apem Nniso no awiei.\nShare Share “Nyi Wo Nsa Mfi Ho”\nw20 September kr. 8-13\nBere Aso Sɛ Wuyi Nnipa Anaa?\nSɛ Wowɔ Asomdwoe Bere Mu a, Fa Yɛ Adwuma Yiye\nBoa Anuanom Mmea\n“Bɔ Nea Wɔde Ahyɛ Wo Nsa No Ho Ban”\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM September 2020\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM September 2020\nShare Share ƆWƐN-ABAN—NEA ADESUA NSƐM WOM September 2020\nƆWƐN-ABAN—NEA ADESUA NSƐM WOM September 2020


ዘሌዋውያን 16 NASV – 3 Mose 16 AKCB | Biblica\nዘሌዋውያን 16 NASV – 3 Mose 16 AKCB\n1Aaron mmabarima baanu a wowuwuu wɔ Awurade anim no wu akyi no, Awurade ka kyerɛɛ Mose se, 2“Bɔ wo nua Aaron kɔkɔ sɛ, ɔnnkɔ kronkronbea hɔ wɔ ntwamtam no akyi; beae a apam adaka no si ne mmɔborɔhunu beae hɔ kwa. Ɔkɔ hɔ a obewu, efisɛ mʼankasa mewɔ omununkum a ɛkata mpata beae so no mu.\n3“Sɛ ɔpɛ sɛ ɔkɔ hɔ a, nea ɛsɛ sɛ ɔyɛ ni: Ɛsɛ sɛ ɔde nantwinini ba ba ma wɔde bɔ bɔne ho afɔre na ɔde odwennini nso ba ma wɔde bɔ ɔhyew afɔre. 4Ɛsɛ sɛ oguare na ɔhyɛ atade hanahana ne ne nhyɛase na ɔbɔ nkyekyeremu ne abotiri. 5Afei, Israelfo bɛbrɛ no mmirekyi abien a wɔde bɛbɔ wɔn bɔne ho afɔre ne odwennini a wɔde bɛbɔ wɔn ɔhyew afɔre.\n6“Ɛsɛ sɛ Aaron de nantwi ba no bɛma Awurade sɛ bɔne ho afɔre a ɔrebɔ ama ne ho de ayɛ mpata ama ne ho ne ne fifo. 7Afei, ɔde mmirekyi abien no bɛba Awurade anim wɔ Ahyiae Ntamadan no ano. 8Ɛsɛ sɛ ɔbɔ mmirekyi no so ntonto hu Awurade de, ne nea ɛsɛ sɛ wɔsan de no kɔ. 9Aaron de abirekyi a wɔde no rebɛbɔ Awurade afɔre no bɛbɔ bɔne ho afɔre. 10Wɔrenkum abirekyi baako a waka no na wɔde no aba Awurade anim. Wɔbɛyɛ mpata ho dwumadi bi agu ne so na wɔde no akɔ sare so akogyaw no wɔ hɔ sɛ mpata guan.\n11“Aaron de nantwinini ba no bɛbɔ bɔne ho afɔre ama ne ho ne ne fifo. 12Ɛsɛ sɛ ɔfa ade a wɔhyew aduhuam wɔ mu a nnyansramma a wɔfaa wɔ Awurade afɔremuka no so ayɛ no ma. Afei ɔde aduhuam a wɔayam no muhumuhu bɛyɛ ne nsam na ɔde akɔ ntwamtam no akyi. 13Ɛhɔ na ɔde aduhuam no begu ogya no so wɔ Awurade anim na ayɛ wusiw kumɔnn wɔ mpata beae apam ne adaka (a abo apon a wɔakyerɛw Mmaransɛm Du agu so wɔ mu) no so nyinaa sɛnea ɛbɛyɛ a ɔrenwu. 14Na ɔde nantwinini ba no mogya no bi bɛba na ɔde ne nsateaa baako abɔ mu apete mpata beae hɔ apuei fam na wapete no mpɛn ason wɔ anim.\n15“Afei, ɛsɛ sɛ ofi adi na ɔde abirekyi no kɔbɔ ɔmanfo no bɔne ho afɔre na wɔde ne mogya no ba ntwamtam no akyi na wɔpete gu mpata hɔ ne anim sɛnea ɔde nantwinini ba no mogya no yɛe no ara pɛ. 16Na ɛkyerɛ sɛ wayɛ mpata ama beae kronkron hɔ, efisɛ Israelfo bɔne ama efi aka beae hɔ ne Ahyiae Ntamadan no a wɔasi wɔ wɔn mfimfini hɔ no. 17Sɛ Aaron wura Ahyiae Ntamadan no mu kɔ kronkronbea hɔ rekɔyɛ mpata adwuma no a, ɛnsɛ sɛ obiara kɔ hɔ bi, gye sɛ ɔyɛ mpata no ma ne ho ne ne fifo ne Israelfo nyinaa wie.\n18“Afei, ɔbɛkɔ afɔremuka no ho wɔ Awurade anim akɔyɛ mpata ama afɔremuka no. Ɛsɛ sɛ ɔde nantwinini ba no ne abirekyi mogya no sra mmɛn a etuatua afɔremuka no ho no ho. 19Na ɔde ne nsateaa baako bɛpete mogya no mpɛn ason agu afɔremuka no so de atew ho afi Israelfo bɔne no ho ayɛ no kronkron.\n20“Sɛ owie mpata a ɛfa kronkronbea hɔ ne Ahyiae Ntamadan no ho nsɛm nyinaa ne afɔremuka no ho a, ɔde abirekyi no bɛba anikann. 21Na ɔde ne nsa abien agu aboa no apampam, na waka atirimɔden ne atuatew a Israelfo ayɛ, wɔn bɔne nyinaa de agu abirekyi no apampam, na obi a wɔayi no sɛ ɔnyɛ saa adwuma no de aboa no bɛkɔ sare so. 22Enti abirekyi no bɛsoa nnipa no bɔne nyinaa de akɔ asase a obi nte so no so na nipa no agyaa no wɔ sare so hɔ.\n23“Afei, Aaron bɛkɔ Ahyiae Ntamadan mu hɔ bio akɔworɔw nʼatade hanahana a ɔhyɛɛ wɔ ntwamtam no akyi no na wagyaw wɔ hɔ. 24Ɔbɛkɔ akoguare wɔ faako a wɔatew hɔ ho na wahyɛ ne ntade no bio na wafi adi akɔbɔ ɔno ankasa ɔhyew afɔre asan abɔ ɔhyew afɔre ama nnipa no na wayɛ mpata ama ne ho ne wɔn. 25Ɔbɛhyew srade de abɔ bɔne ho afɔre wɔ afɔremuka no so.\n26“Akyiri no, ɔbarima a ɔde abirekyi no kɔɔ sare so kogyaa no no bɛhoro ne ntama na waguare na wasan aba beae hɔ bio. 27Na nantwi ba ne abirekyi a wɔde bɔɔ bɔne ho afɔre no a Aaron de wɔn mogya kɔɔ kronkronbea hɔ kɔyɛɛ mpata no, wɔde wɔn bɛkɔ nsraban no akyi baabi akɔhyew a wɔn ho nwoma ne wɔn ayamde ka ho. 28Akyiri no, onipa a ɔrebɛhyew afɔrebɔde no bɛhoro ne ntama, aguare na wasan akɔ beae hɔ bio.\n29“Eyi yɛ mmara a ɛwɔ hɔ daa. Ɔsram a ɛto so ason no nnafua du so no, ɛnsɛ sɛ moyɛ adwuma biara, na mmom, momfa saa da no nkari mo ho nhwɛ wɔ ahobrɛase mu. Saa mmara yi ka wɔn a wɔwoo wɔn wɔ asase yi so anaa ahɔho a wɔne Israelfo te; 30efisɛ da yi na wɔde kae mo mpata ne mo ahodwira wɔ mo bɔne ho wɔ Awurade anim. 31Ɛyɛ homeda a ɛsɛ sɛ mode home enti ɛsɛ sɛ mudi da no dinn wɔ ahobrɛase mu. Ɛyɛ mmara a ɛbɛtena hɔ daa. 32Saa ahyɛde yi, Ɔsɔfopanyin a wɔasra no no a obesi ne nena Aaron anan na obedi ho dwuma wɔ beae hɔ. Ɔno nko ara na ɔwɔ ho kwan sɛ ɔhyɛ atade kronkron hanahana no 33na ɔyɛ mpata wɔ kronkronbea hɔ wɔ Ahyiae Ntamadan mu hɔ, wɔ afɔremuka no so de ma asɔfo no ne nnipa no.\n34“Eyi bɛyɛ mmara a ɛbɛtena hɔ daa ama mo, na Israelfo bɔne nti, moagyina so afe biara de ayɛ mpata ama Israelfo afi wɔn bɔne nyinaa mu.”\nNa Mose dii mmara a Awurade hyɛ maa no no nyinaa so.\nAKCB : 3 Mose 16


1 Mose 25 AKCB – 1 Mose 25 ASCB | Biblica\n1 Mose 25 AKCB – 1 Mose 25 ASCB\n1Abraham waree ɔbaa foforɔ bi a ne din de Ketura. 2Abraham ne Ketura wowoo saa mma a wɔn din didi so yi: Simran, Yoksan, Medan, Midian, Yisbak ne Sua. 3Yoksan woo Seba ne Dedan. Dedan asefoɔ ne Asurfoɔ, Letusfoɔ ne Leumfoɔ. 4Midian woo Efa, Efer, Henok, Abida ne Eldaa. Yeinom nyinaa yɛ Ketura asefoɔ.\n5Abraham de nʼagyapadeɛ nyinaa maa Isak. 6Nanso, ɛberɛ a ɔte ase no, ɔmaa ne mpena mma akyɛdeɛ, na ɔyii wɔn firii ne babarima Isak nkyɛn, ma wɔkɔɔ apueeɛ fam asase bi so.\n7Abraham nkwanna nyinaa kɔsii mfeɛ ɔha aduɔson enum. 8Abraham nyini bɔɔ akɔkoraa posoposo ansa na ɔrewu akɔka ne mpanimfoɔ ho. 9Ne mmammarima Isak ne Ismael siee no wɔ Makpela boda a ɛwɔ Efron no mu. Na ɛhɔ yɛ Hetini Sohar babarima no afuo a ɛwɔ Mamrɛ apueeɛ fam. 10Yei ne asase a Abraham tɔ firii Hetifoɔ nkyɛn no. Ɛhɔ na wɔsiee Abraham ne ne yere Sara. 11Abraham wuo akyiri no, Onyankopɔn hyiraa ne ba Isak a na saa ɛberɛ no ɔte Beer-Lahai-Roi abura no ho no.\n12Yei ne Abraham babarima Ismael a Sara afenaa Hagar a ɔyɛ Misraimni no woo no maa Abraham no asefoɔ ho asɛm.\n13Wɔn a wɔdidi so yi yɛ Ismael mmammarima a wɔabobɔ wɔn edin mpanin mu no.\nWɔn a wɔdidi so yi nso yɛ Kedar, Adbeel, Mibsam,\n16Saa edin a wɔabobɔ yi yɛ Ismael mmammarima no. Saa edin yi na ɛdeda mmusuakuo dumienu ne wɔn atenaeɛ so.\n17Ismael dii mfirinhyia ɔha aduasa nson ansa na ɔrewu. Ɔwuiɛ ma wɔsiee no wɔ ne nkurɔfoɔ mu. 18Ismael asefoɔ yi tenatenaa nsase a ɛfiri Hawila kɔsi Sur a ɛbɛn Misraim pɛɛ wɔ Asiria ntenesoɔ. Daa na akokoakoko wɔ mmusuakuo yi ntam.\n19Abraham babarima Isak ne nʼasefoɔ ho asɛm nie.\nAbraham woo Isak. 20Isak dii mfirinhyia aduanan no, ɔwaree Rebeka a ɔyɛ Aramni Betuel a ɔfiri Paddan-Aram no babaa. Rebeka yɛ Aramni Laban nuabaa.\n21Isak waree Rebeka mfeɛ bebree a na wɔnwo. Enti, Isak bɔɔ Awurade mpaeɛ, srɛɛ ɔba maa ne yere. Akyire yi, Awurade tiee ne mpaeɛbɔ, maa ne yere Rebeka nyinsɛneeɛ. 22Ɛberɛ a Rebeka nyinsɛneeɛ no, ɛtɔ da a, na mmɔfra no di apereapereɛ wɔ ne yafunu mu. Sɛ ɛba saa a, ɔbisa ne ho sɛ, “Ɛdeɛn na ɛreyɛ me yi?” Afei, ɔbɔɔ mpaeɛ bisaa Awurade nkyɛn asekyerɛ.\n23Awurade buaa no sɛ,\n“Aman mmienu na wɔwɔ wo yafunu mu.\nWɔbɛtete nnipa baanu a wɔwɔ wo yafunu mu no mu.\nMmɔfra baanu no, ɔbaako asefoɔ bɛyɛ ahoɔdenfoɔ asene ne nua a ɔka ne ho no asefoɔ.\nNa ɔpanin no bɛsom akumaa no.”\n24Rebeka awoɔ duruu so no, ɔwoo ntaten. 25Na deɛ ɔdi ɛkan baeɛ no yɛ kɔkɔɔ a ne ho nwi yɛ kuhaa te sɛ deɛ ɔhyɛ nwi atadeɛ. Enti, wɔtoo no edin Esau. 26Yei akyiri no, ne nua no baeɛ. Na ne nsa kura Esau nantin; enti wɔtoo ne din Yakob. Rebeka woo wɔn no, na Isak adi mfeɛ aduosia.\n27Mmɔfra no nyiniiɛ no, Esau bɛyɛɛ ɔbɔmmɔfoɔ a, ɔto a, ɔmfom. Na ɔyɛ ha fa wiram baabiara. Yakob nso bɛyɛɛ obi a ɔyɛ komm a ɔmpɛ ne ho asɛm. Na ɛberɛ biara, ɔpɛ sɛ ɔtena fie. 28Na Isak pɛ Esau asɛm yie, ɛfiri sɛ, na ɛberɛ biara ɔkɔyɛ ha de hanam a Isak pɛ ba fie. Nanso, na Rebeka deɛ, ɔpɛ Yakob asɛm.\nEsau Tɔn Ne Panin\n29Ɛda bi a Esau firi wiram baeɛ a na ɛkɔm de no yie no, ɔbɛtoo sɛ ne nua kumaa Yakob nso renoa aduane bi a ani yɛ kɔkɔɔ na ɛyɛ akɔnnɔ nso. 30Ɔka kyerɛɛ Yakob sɛ, “Mesrɛ wo, ma me wʼaduane a woanoa yi bi nni!” (Ɛno enti na wɔfrɛ Esau sɛ Edom, a asekyerɛ ne ade kɔkɔɔ).\n31Yakob buaa sɛ, “Tɔn wo panin no ma me ansa.”\n32Esau kaa sɛ, “Ɔkɔm rekum me, na mede panin reyɛ ɛdeɛn?”\n33Yakob buaa Esau sɛ, “Mate, ka ntam kyerɛ me wɔ Onyankopɔn anim sɛ, panin no yɛ me dea.” Esau kaa ntam no de tɔn ne panin no maa ne nua kumaa Yakob.\n34Enti, Yakob maa Esau aduane no bi, ma ɔdiiɛ. Ɔnom nsuo guu so, sɔre kɔɔ ne kwan.\nYei ne ɛkwan a Esau faa so tɔn ne panin no.\nASCB : 1 Mose 25


Ná Ɔsomafo Paulo Yɛ Roma Ɔman Ba, Tete Nguanhwɛfo | So Wonim?\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hausa Hebrew Hiligaynon Hiri Motu Hungarian Igbo Iloko Indonesian Italian Japanese Kazakh Kikamba Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Lingala Lithuanian Luganda Luo Luvale Macedonian Malagasy Maltese Maya Mongolian Myanmar Ndebele Ndonga Nepali Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Xhosa Yoruba Zapotec (Isthmus) Zulu\nNá ɔsomafo Paulo yɛ Roma ɔman ba; ɔkwan bɛn so na ɛboaa no?\nPaulo kaa sɛ: “Mede asɛm no dan Kaesare!”\nSɛ na obi yɛ Roma ɔman ba a, baabiara a ɔbɛkɔ wɔ ahemman no mu no, na ɔwɔ hokwan ahorow bi. Nkuro a na ɛhyɛ Roma ase no, na ɔnhyɛ emu biara mmara ase gye Roma mmara nkutoo. Sɛ wɔde asɛm bi to no so a, na ɔbɛtumi apene so ama wɔadi n’asɛm wɔ baabi a ɔwɔ no, nanso na ɔwɔ hokwan a ɔbɛtumi aka sɛ ɔpɛ sɛ wɔdi n’asɛm wɔ Roma asɛnnibea. Sɛ ɛba sɛ wɔbu no kumfɔ a, na ɔbɛtumi de asɛm no akɔdan amrado no.\nHokwan ahorow yi nti, Cicero a na ɔyɛ nipa titiriw wɔ Roma bɛyɛ mfe 2,100 a atwam ni no kaa sɛ: “Ɛyɛ awudisɛm sɛ wɔbɛkyekyere Roma ɔman ba; na ɛyɛ atirimɔdensɛm sɛ wɔbɛbɔ no mmaa. Na sɛ obi kum no a, ɛte sɛ nea wakum n’ankasa awofo anaa ne busuani.”\nƆsomafo Paulo kaa asɛmpa no kɛse wɔ Roma Ahemman no nyinaa mu. Ɔde hokwan a ɔwɔ sɛ Romani no dii dwuma mprɛnsa, na wɔayɛ ne nyinaa ho kyerɛwtohɔ: (1) Ɔka kyerɛɛ Filipifo mpanyimfo no sɛ wɔatiatia n’ahofadi so sɛ wɔhwee no. (2) Ɔkaa sɛ ɔyɛ Romani sɛnea ɛbɛyɛ a wɔrenhwe no wɔ Yerusalem. (3) Ɔde n’asɛm kɔdan Kaesare a ɔyɛ Roma ɔhempɔn sɛnea ɛbɛyɛ a ɔbɛtie n’asɛm.—Asomafoɔ Nnwuma 16:37-39; 22:25-28; 25:10-12.\nTete no, dɛn na na wɔde tua nguanhwɛfo ka?\nNkyerɛwee a ɛkyerɛ nhyehyɛe a na wɔyɛ de tɔ nguan ne mmirekyi bɛyɛ 4,050 a atwam ni no\nYakob hwɛɛ ne wɔfa Laban nguan ne ne mmirekyi mfe 20. Mfe 14 a edi kan no, Yakob yɛɛ adwuma de gyee Laban mmabaa mmienu aware, na mfe 6 a aka no deɛ, ɔde mmoa no bi na etuaa no ka. (Genesis 30:25-33) Nwoma bi ka sɛ, “Laban ne Yakob yɛɛ nhyehyɛe maa Yakob hwɛɛ ne mmoa. Ɛbɛyɛ sɛ tete no, na wɔn a wɔkyerɛw nsɛm ne wɔn a wɔkenkan Bible no nim nhyehyɛe a ɛte saa yiye.”—Biblical Archaeology Review.\nWɔtutuu fam huu nwoma bi wɔ nkurow bi te sɛ Nuzi, Larsa, ne mmeae foforo wɔ Iraq a ɛkyerɛ sɛ tete no na nhyehyɛe a ɛte saa wɔ hɔ. Afe biara, edu bere a wɔretwitwa mmoa no ho nhwi a na na wɔyɛ saa nhyehyɛe no. Ná nguanhwɛfo no pene so sɛ wɔbɛhwɛ mmoa dodow bi. Anini ne abere no dodow ne mfe a wɔadi so na na wɔhwɛ yɛ nhyehyɛe no. Afe akyi no, na mmoa no wura no gye mmoa no ho nhwi, nneɛma a wɔde mmoa nufusu ayɛ, nguammaa, ne nea ɛkeka ho dodow bi. Sɛ ɛkɔba sɛ oguanhwɛfo no nya boro nea mmoa no wura no regye no so a, nea aka no nyinaa bɛyɛ oguanhwɛfo no dea.\nNguammere dodow a wɔde bɛma oguanhwɛfo no na ɛbɛkyerɛ sɛnea mmoa no bɛdɔ afa. Mpɛn pii no, sɛ wɔde nguammere 100 ma oguanhwɛfo a, na wɔhwɛ kwan sɛ ɛbɛdu afe no, na wanya nguammaa 80. Sɛ oguanhwɛfo no annya dodow a mmoa no wura regye no a, na ɛsɛ sɛ oguanhwɛfo no de bi hyɛ no anan. Enti, na oguanhwɛfo no wɔ nea ɔbɛgyina so ahwɛ mmoa a wɔde ahyɛ ne nsa no so yiye.\nSo Wonim?—March 2015


Yohane 9 NA-TWI - Yesu sa onifuraefo bi yare - Yesu nam - Bible Gateway\nYohane 8Yohane 10\nYohane 9 Nkwa Asem (NA-TWI)\nYesu sa onifuraefo bi yare\n9 Yesu nam no, ohuu aberante bi a wɔwoo no onifuraefo. 2 N’asuafo no bisaa no se, “Kyerɛkyerɛfo, saa onifuraefo yi awofo bɔne a wɔyɛe anaa ɔno ankasa bɔne nti na ama n’ani afura yi?”\n3 Yesu buae se, “Ɛnyɛ n’awofo anaa n’ankasa bɔne nti na n’ani afura. Na mmom n’ani afura sɛnea ɛbɛyɛ a Onyankopɔn tumi bɛyɛ ne ho adwuma. 4 Esiane sɛ adesae nkyɛ ba no nti, ɛsɛ sɛ yɛyɛ nea ɔsomaa me no adwuma a ɔde ahyɛ yɛn nsa no ntɛmntɛm. Sɛ ade sa a, obiara ntumi nyɛ adwuma. 5 Bere a mewɔ wiase yi de, mene wiase hann no.”\n6 Ɔkaa saa no, ɔtew ntasu guu fam de fɔtɔw dɔte na ɔde dɔte no sraa onifuraefo no ani so. 7 Na ɔka kyerɛɛ no se, “Kɔ ɔtare Siloa, a ne nkyerɛase ne ‘Nea Wɔasoma No’, no mu kɔhohoro w’anim.” Onifuraefo yi kɔe kɔhohoroo n’anim san bae a afei de ohu ade.\n8 Onifuraefo no afipamfo a wohuu no sɛ ɔte kwan ho srɛsrɛ ade no huu no no, wobisabisaa wɔn ho wɔn ho se, “Ɛnyɛ aberante a na ɔsrɛsrɛ ade no ni?”\n9 Ebinom kae se, “Ɛyɛ ɔno,” na afoforo nso kae se, “Dabi, ɛnyɛ ɔno, na mmom, ɔsɛ na ɔsɛ no.” Aberante yi kae se, “Ɛyɛ me.”\n10 Nnipa no bisaa no se, “Eyɛɛ dɛn na afei wuhu ade yi?”\n11 Obuaa wɔn se, “Ɔbarima bi a wɔfrɛ no Yesu no fɔtɔw dɔte na ɔde sraa m’ani so na ɔka kyerɛɛ me se, ‘Kɔ ɔtare Siloa mu na kɔhohoro w’anim’. Enti mekɔe. Mehohoroo m’anim wiei pɛ na mihuu ade.”\n12 Wɔsan bisaa no bio se, “Saa Yesu no wɔ he?” Obuaa wɔn se, “Minnim.”\nFarisifo nsɛmmisa wɔ ayaresa no ho\n13 Wɔde aberante a na n’ani afura no brɛɛ Farisifo no. 14 Da a Yesu saa onifuraefo no yare no, na ɛyɛ homeda. 15 Farisifo no nso bisaa aberante no sɛnea ɛyɛe a afei de ohu ade. Abrante no ka kyerɛɛ wɔn sɛnea Yesu de dɔte a wɔafɔtɔw sraa n’ani so na ɔkɔhonhoroe na ohuu ade no.\n16 Farisifo no mu bi kae se, “Onipa a ɔyɛɛ saa ade yi mfi Onyankopɔn hɔ, efisɛ, onni homeda mmara no so.” Afoforo nso kae se, “Ɛbɛyɛ dɛn na ɔdebɔneyɛfo a ɔte sɛɛ betumi ayɛ saa anwonwadwuma yi?” Saa akyinnye yi maa mpaepaemu baa wɔn mu.\n17 Afei Farisifo yi san bisaa aberante no se, “Wo na wuse ɔma wuhuu ade, dɛn asɛm na woka fa ne ho?” Aberante yi buae se, “Migye di sɛ ɔyɛ odiyifo a ofi Onyankopɔn nkyɛn.”\n18 Yudafo no annye anni ara da sɛ, na saa aberante no yɛ onifuraefo a afei de ohu ade, kosi sɛ wɔsoma ma wɔkɔfrɛɛ n’awofo bae 19 ma wobisaa wɔn se, “Mo ba ni anaa? Mokyerɛ sɛ mowoo no no, na ɔyɛ onifuraefo anaa? Ɛyɛɛ dɛn na afei de ohu ade yi?”\n20 N’awofo no buae se, “Yegye tom sɛ ɔyɛ yɛn ba, na yɛwoo no no nso, na ɔyɛ onifuraefo. 21 Nanso yennim nea enti a afei de ohu ade yi. Saa ara nso na yennim onipa ko a ɔma ohuu ade no. Ɔno ara ni, n’ani nso afi a obetumi akasa ama ne ho enti mummisa no.”\n22 Nea ɛmaa n’awofo no kaa saa ne sɛ, na wosuro Yudafo mpanyimfo no a wɔaka se, obiara a ɔbɛka se Yesu ne Agyenkwa no no, wɔbɛpam no afi asɔredan no mu hɔ no. 23 Eyi nti na n’awofo no kae se, “N’ani afi a obetumi akasa ama ne ho enti mummisa no” no.\n24 Wɔsan frɛɛ aberante a na ɔyɛ onifuraefo no ka kyerɛɛ no se, “Hyɛ bɔ wɔ Onyankopɔn din mu se, asɛm a yɛrebebisa wo yi wobedi nokware. Yenim sɛ saa ɔbarima yi yɛ ɔdebɔneyɛfo.”\n25 Aberante no buaa wɔn se, “Me de, sɛ ɔyɛ ɔdebɔneyɛfo o, sɛ nso ɔyɛ onipa pa o, ɛno de, minnim. Nea minim ara ne sɛ, kan no na meyɛ anifuraefo na afei de, mihu ade.”\n26 Wobisaa no bio se, “Dɛn na ɔyɛɛ wo ma wuhuu ade?”\n27 Aberante no de abufuw buaa wɔn se, “Maka nokware no akyerɛ mo nanso moantie. Dɛn bio na mopɛ sɛ meka kyerɛ mo? Anaasɛ mo nso mopɛ sɛ mobɛyɛ n’asuafo?”\n28 Mpanyimfo no yeyaw no san kae se, “Wo mmom na woyɛ saa akoa no suani; na yɛn de, yɛyɛ Mose asuafo. 29 Yenim pefee sɛ Onyankopɔn kasa kyerɛɛ Mose nanso saa Yesu yi de, faako a ofi mpo, yennim!”\n30 Aberante yi ka kyerɛɛ mpanyimfo no se, “Ɛyɛ me nwonwa yiye sɛ obi a otumi ma onifuraefo hu ade no, mutumi ka se munnim faako a ofi. 31 Yenim sɛ Onyankopɔn ntie nnebɔneyɛfo asɛm; na mmom otie nnipa a wodi no ni na wɔyɛ n’apɛde no. 32 Efi adebɔ mfiase yɛntee da sɛ obi ama onifuraefo ahu ade da; 33 sɛ ɔbarima yi mfi Onyankopɔn hɔ a, anka ɔrentumi nyɛ anwonwade a ɛte sɛɛ.”\n34 Mpanyimfo no nso de abufuw buaa no se, “Ɔdebɔneyɛfo te sɛ wo na wopɛ sɛ wokyerɛkyerɛ yɛn?” Wosunsum no fii asɔredan no mu hɔ.\nHonhom mu anifurae\n35 Bere a Yesu tee sɛ wosunsum aberante no fii asɔredan no mu hɔ no no, ɔhwehwɛɛ no bisaa no se, “Wugye Onipa Ba no di anaa?” 36 Aberante no buaa no se, “Me wura, kyerɛ me saa Onipa Ba no sɛnea ɛbɛyɛ a megye no adi!”\n37 Yesu ka kyerɛɛ no se, “Woahu no dedaw; ɔno na ɔne wo rekasa yi.”\n38 Aberante no de anigye kae se, “Awurade, migye midi.” Afei ɔkotow Yesu.\n39 Yesu kae se, “Mebaa wiase ha sɛ merebebu atɛn na mama wɔn a wɔyɛ honhom mu anifuraefo no ahu ade, na makyerɛ wɔn a wogye di sɛ wohu ade no sɛ, wɔyɛ anifuraefo.”\n40 Farisifo a na wogyinagyina hɔ no bisaa no se, “Wopɛ sɛ wokyerɛ sɛ yɛyɛ anifuraefo anaa?”\n41 Yesu bua wɔn se, “Sɛ mugye tom sɛ moyɛ anifuraefo a, ɛnne anka munni nea maka no ho fɔ. Esiane sɛ mugye tom sɛ nea moreyɛ no munim nti, na mudi ho fɔ no.”\nNkwa Asem (NA-TWI)\nAkuapem Twi, dialect of Akan, Nkwa Asɛm Apam Foforo Ne Nnwom (Akuapem Twi New Testament and Psalms) Copyright © 2000 by Biblica, Inc.® Used by permission. All rights reserved worldwide.


Numeri 4 | Intanɛt So Bible| Wiase Foforɔ Nkyerɛaseɛ\n4 Afei Yehowa ka kyerɛɛ Mose ne Aaron sɛ: 2 “Monkan Lewi ba Kohat asefo+ nhu dodow a wɔwɔ wɔn mmusua mu ne wɔn agyanom fie. 3 Monkan mfi wɔn a wɔadi mfe aduasa+ kosi mfe aduonum+ so a wotumi de wɔn yɛ adwuma nyinaa, na wɔakɔyɛ adwuma wɔ ahyiae ntamadan no mu.+ 4 “Eyi ne adwuma a Kohat asefo bɛyɛ wɔ ahyiae ntamadan no mu.+ Ɛyɛ akronkronne mu ade kronkron: 5 Sɛ ɛba sɛ Israelfo retu a, Aaron ne ne mma no bɛba abeyi ntwamutam+ no de akata adanse adaka+ no ho. 6 Afei wɔde sukraman nhoma+ bɛkata so de ntama bruu agu so, na wɔde ɛho nnua no ahyehyɛ mu.+ 7 “Wɔde ntama bruu bɛsɛw pon+ a wɔhyehyɛ paanoo wɔ so no so, na wɔde nyowa+ ne nkuruwa ne nyaawa+ ne mpɔre a wɔde behwie nsã besisi so. Na daa paanoo+ no nsisi so. 8 Afei wɔde koogyan+ begu so de sukraman nhoma+ akata so na wɔde ɛho nnua no ahyehyɛ mu.+ 9 Na wɔde ntama bruu bɛkata kaneadua+ no ne ɛho akanea,+ ne afagya+ ne ogya kukuwa,+ ne ade+ a wɔde kanea ngo gu mu no nyinaa so. 10 Afei wɔde sukraman nhoma+ nkataso bɛfa ɛno ne ɛho nneɛma nyinaa ho de ato dua so. 11 Ɛno akyi no, wɔde ntama bruu bɛfa sika afɔremuka+ no ho, na wɔde sukraman nhoma+ bɛkata so de ɛho nnua ahyehyɛ mu.+ 12 Na wɔde ntama bruu bɛkata nneɛma+ a wɔde som wɔ kronkronbea hɔ no nyinaa so, na wɔde sukraman nhoma+ bɛfa ho de ato dua so. 13 “Afei wɔnsesaw afɔremuka+ no mu nsõ* nyinaa mfi mu, na wɔmfa tankɔkɔɔ nsɛw so. 14 Na wɔde afɔremuka no ho nneɛma+ a wɔde yɛ adwuma nyinaa, ogya kukuwa, adinam, sofi, ne nyaawa begu so. Afei wɔde sukraman nhoma bɛfa ho de ɛho nnua ahyehyɛ mu.+ 15 “Sɛ Israelfo retu a, Aaron ne ne mma bɛkata kronkronbea+ no ne ɛho nneɛma nyinaa+ ho ansa na Kohat asefo no abɛsoa.+ Ɛnsɛ sɛ wɔde wɔn nsa ka+ kronkronbea no na wɔanwu. Ahyiae ntamadan no mu nneɛma yi na Kohat asefo no bɛsoa.+ 16 “Ɔsɔfo Aaron ba Eleasar na ɔbɛhwɛ+ ngo+ a wɔde begu kanea mu ne aduhuam+ ne daa aduan afɔrebɔde+ ne ɔsrango+ no so. Ɔno na ɔbɛhwɛ ntamadan no ne emu nneɛma nyinaa so, kyerɛ sɛ kronkronbea no ne ɛho nneɛma nyinaa.” 17 Yehowa toaa so ka kyerɛɛ Mose ne Aaron sɛ: 18 “Monhwɛ na wɔantwa Kohat fiefo+ amfi Lewi abusuakuw mu. 19 Monyɛ eyi mma wɔn na wɔatena nkwa mu na wɔamma akronkronne+ mu ade kronkron no ho ammewuwu. Aaron ne ne mma nni kan mmra na wɔnkyerɛ obiara n’adwuma ne n’adesoa. 20 Ɛnsɛ sɛ wɔba hɔ ma wɔn ani bɔ akronkronne no so koraa na wɔanwu.”+ 21 Afei Yehowa ka kyerɛɛ Mose sɛ: 22 “Monkan Gerson asefo+ nhu dodow a wɔwɔ wɔn mmusua mu ne wɔn agyanom fie. 23 Monkan mfi wɔn a wɔadi mfe aduasa kosi mfe aduonum so+ a wotumi de wɔn yɛ adwuma nyinaa, na wɔnkɔsom wɔ ahyiae ntamadan no mu. 24 Eyi ne adwuma a Gerson asefo bɛyɛ ne nneɛma a wɔbɛsoa:+ 25 Wɔn na wɔbɛsoa ntama+ a wɔde ayɛ kronkronbea no, kyerɛ sɛ ahyiae ntamadan+ no, ne nea ɛkata so,+ ne sukraman nhoma a egu so,+ ne ntama a ɛsɛn+ ahyiae ntamadan no anim, 26 ne adiwo no ho ntama,+ ne ntama a ɛsɛn+ adiwo no kwan ano, baabi a wɔfa ba ntamadan no mu ne afɔremuka no ho, ne ɛho nhama ne nneɛma a ɛwɔ hɔ nyinaa, ne biribiara a wɔde yɛ adwuma. Wɔn na wɔbɛyɛ eyinom. 27 Gerson asefo+ nnwuma nyinaa, nea wɔbɛsoa ne nea wɔbɛyɛ biara no, Aaron ne ne mma+ bɛka ma wɔayɛ. Na biribiara a ɛyɛ wɔn asɛde sɛ wɔsoa no, momfa nhyɛ wɔn nsa. 28 Eyi ne ahyiae ntamadan no ho adwuma a Gerson fiefo+ bɛyɛ, na ɔsɔfo Aaron ba Itamar na ɔbɛhwɛ adwuma no so.+ 29 “Na monkan Merari asefo+ nso nhu dodow a wɔwɔ wɔn mmusua mu ne wɔn agyanom fie. 30 Monkan mfi wɔn a wɔadi mfe aduasa kosi mfe aduonum so a wotumi de wɔn yɛ adwuma nyinaa, na wɔnkɔsom wɔ ahyiae ntamadan no mu.+ 31 Wɔn asɛde+ ne sɛ wɔbɛsoa ahyiae ntamadan no ho nneɛma yi nyinaa: ntamadan no nnua+ ne nea ɛbeabea mu+ ne ɛho adum+ ne ne nnyinaso,+ 32 ne adum+ a ɛwɔ adiwo hɔ nyinaa ne ne nnyinaso+ ne ɛho mpɛɛwa+ ne nhama ne ɛho nneɛma nyinaa. Mommobɔ din mfa wɔn nnesoa nhyɛ wɔn nsa.+ 33 Eyi ne ahyiae ntamadan no ho adwuma a Merari fiefo+ bɛyɛ, na ɔsɔfo Aaron ba Itamar na ɔbɛhwɛ adwuma a wɔbɛyɛ no so.”+ 34 Na Mose ne asafo no mu atitiriw+ no kan Kohat asefo+ ne wɔn mmusua ne wɔn agyanom fie, 35 wɔn a wɔadi fi mfe aduasa+ kosi mfe aduonum+ so a wotumi de wɔn yɛ adwuma nyinaa, na wɔnkɔsom wɔ ahyiae ntamadan no mu.+ 36 Wɔn mmusua a wɔkan wɔn no ano si mpem abien ahanson aduonum.+ 37 Eyinom ne Kohat fie mmusua a wɔyɛ ahyiae ntamadan no ho adwuma nyinaa a wɔkan wɔn; wɔn na Mose ne Aaron kan wɔn+ sɛnea Yehowa hyɛɛ Mose no. 38 Na wɔkan Gerson asefo+ ne wɔn mmusua ne wɔn agyanom fie, 39 wɔn a wɔadi fi mfe aduasa kosi mfe aduonum so a wotumi de wɔn yɛ adwuma nyinaa, na wɔnkɔsom wɔ ahyiae ntamadan no mu.+ 40 Wɔn mmusua ne wɔn agyanom fie a wɔkan wɔn no ano si mpem abien ahansia aduasa.+ 41 Eyinom ne Gerson fie mmusua a wɔyɛ ahyiae ntamadan no ho adwuma nyinaa a Mose ne Aaron kan wɔn sɛnea Yehowa hyɛe no.+ 42 Na wɔkan Merari asefo ne wɔn mmusua ne wɔn agyanom fie, 43 wɔn a wɔadi fi mfe aduasa kosi mfe aduonum a wotumi de wɔn yɛ adwuma nyinaa, na wɔnkɔsom wɔ ahyiae ntamadan no mu.+ 44 Na wɔn mmusua ne wɔn agyanom fie a wɔkan wɔn no ano si mpem abiɛsa ne ahanu.+ 45 Eyinom ne Merari fie mmusua a Mose ne Aaron kan wɔn sɛnea Yehowa hyɛɛ Mose no.+ 46 Enti Lewifo mmusua ne wɔn agyanom fie a Mose ne Aaron ne Israel mpanyimfo kan wɔn no, 47 wɔn a wɔadi fi mfe aduasa kosi mfe aduonum+ a wɔbɛyɛɛ adwumaden soaa ahyiae ntamadan no ho nneɛma nyinaa,+ 48 wɔn a wɔkan wɔn no ano si mpemnwɔtwe ahanum aduɔwɔtwe.+ 49 Sɛnea Yehowa hyɛe no, Mose kan wɔn de wɔn nnwuma ne wɔn nnesoa hyehyɛɛ wɔn nsa. Wɔkan wɔn sɛnea Yehowa hyɛɛ Mose no.+\nHwɛ Ex 27:3 ase hɔ asɛm.


신명기 16 KLB - 5 Mose 16 ASCB\n1Daa monni Twam Afahyɛ no wɔ ɔbosome Abib16.1 Hebrifoɔ bosome Abib no taa si Ɔbɛnem ne Oforisuo ntam. no mu mma Awurade, mo Onyankopɔn, ɛfiri sɛ, ɔbosome Abib mu ɛda bi anadwo na Onyankopɔn yii mo firii Misraim. 2Monkum anantwie anaa nnwan sɛ Twam Afahyɛ afɔrebɔdeɛ mma Awurade, mo Onyankopɔn, wɔ baabi a Awurade bɛyi sɛ atenaeɛ wɔ ne din mu. 3Monnni burodo a mmɔreka wɔ mu; monni burodo a mmɔreka nni mu nnanson, ɛfiri sɛ, ɔherɛ so na mofirii Misraim sɛdeɛ ɛbɛyɛ a, mo nkwa nna nyinaa mobɛkae ɛberɛ a motu firii Misraim no. 4Mommma wɔnhunu mmɔreka wɔ mo nkyɛn wɔ mo nsase nyinaa so nnanson. Mommma ɛnam a mode bɔɔ afɔdeɛ ɛda a ɛdi ɛkan no anwummerɛ no nnka ogya so nkɔsi anɔpa.\n5Monnni Twam Afahyɛ no wɔ nkuro a Awurade, mo Onyankopɔn, de rema mo no so. 6Baabi a Awurade mo Onyankopɔn bɛyi sɛ wɔnkamfo ne din wɔ hɔ no na monni Twam Afahyɛ no. Sɛ owia rekɔtɔ a na monni mfa nkae mo Misraim firi berɛ no. 7Montoto na monwe no wɔ faako a Awurade, mo Onyankopɔn, bɛyi ama mo no. Na adeɛ kye a, monkɔ mo ntomadan mu. 8Nnansia na momfa nni burodo a wɔmfaa mmɔreka mfraeɛ. Na ne nnanson so, nnipa no nyinaa nhyia wɔ Awurade, mo Onyankopɔn, anim. Na saa ɛda no, obiara nnyɛ adwuma.\nƆtwa Berɛ Afahyɛ\n9Ɛberɛ a wɔrebɛfiri aseɛ atwa aburoo no na monkan nnanson no. 10Monni Nnapɛn Dapɔnna ma Awurade, mo Onyankopɔn, na mommɔ ayamyɛ afɔdeɛ sɛdeɛ nhyira a Awurade, mo Onyankopɔn, ahyira mo no sɛso so. 11Na monnye mo ani wɔ Awurade, mo Onyankopɔn, anim wɔ baabi a ɔbɛyi sɛ atenaeɛ a wɔbɛkamfo ne din no—mone no mo mmammarima ne mo mmammaa, mo nkoa ne mo mfenaa, Lewifoɔ a wɔwɔ mo nkuro mu ne ahɔhoɔ, nwisiaa ne akunafoɔ a wɔne mo teɛ. 12Monkae sɛ, na moyɛ nkoa wɔ Misraim enti monhwɛ yie na monni saa mmara yi nyinaa so.\n13Sɛ moboaboa mo ayuporobea ne mo nsakyimena mu adeɛ ano wie a, momfa nnanson nni Asese Afahyɛ no. 14Saa afahyɛ yi bɛyɛ ahotɔ ne ahosɛpɛ berɛ ama mo ne mo abusuafoɔ, mo asomfoɔ ne Lewifoɔ, ahɔhoɔ, nwisiaa ne akunafoɔ a wɔfiri mo nkuro mu. 15Nnanson na momfa nni saa afahyɛ yi mfa nhyɛ Awurade, mo Onyankopɔn, animuonyam wɔ baabi a ɔbɛyi, ɛfiri sɛ, Awurade mo Onyankopɔn na ɔma mo mfudeɛ bɔ pii na ɔhyira mo nnwuma nyinaa so. Saa afahyɛ yi yɛ ahosɛpɛ ma obiara.\n16Afe biara mu, ɛsɛ sɛ mo mmarima hyia wɔ mo Awurade, mo Onyankopɔn anim baabi a ɔbɛyi no mprɛnsa de ma Apiti Afahyɛ, Otwa berɛ Afahyɛ ne Asese Afahyɛ no. Ɛnsɛ sɛ obiara ba Awurade anim nsapan. 17Obiara mma deɛ ne nsa bɛso so wɔ sɛdeɛ Awurade mo Onyankopɔn ahyira no.\n18Monsisi atemmufoɔ ne mpanimfoɔ mfiri mo mmusuakuo biara mu wɔ nkuro a Awurade, mo Onyankopɔn de rema mo no mu. Wɔbɛbu atɛntenenee wɔ nsase no nyinaa so. 19Mommmu ntɛnkyea da biara da. Monnnye adanmudeɛ, ɛfiri sɛ, adanmudeɛ fira anyansafoɔ ani ma wɔsi gyinaeɛ de tia onyamesuroni asɛm. 20Momma asɛntenenee nna adi sɛdeɛ ɛbɛma moatumi atena asase a Awurade mo Onyankopɔn de rema mo no so.\n21Monnsisi nnua biara sɛ abosompɔ wɔ Awurade mo Onyankopɔn afɔrebukyia a morebɛsi ama no no ho. 22Saa ara nso na monnsi aboɔ adum nsom wɔn, ɛfiri sɛ, ɛyɛ Awurade mo Onyankopɔn akyiwadeɛ.\nASCB : 5 Mose 16


KENKAN WƆ Afrikaans Albanian Amharic Arabic Armenian (West) Bicol Bislama Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Finnish French Ga Garifuna Georgian German Greek Greenlandic Hiligaynon Hungarian Igbo Iloko Indonesian Italian Japanese Kikongo Kikuyu Kimbundu Kirghiz Kongo Korean Latvian Lithuanian Luo Macedonian Malagasy Maya Mixe (North Central) Mizo Moore Myanmar Nahuatl (Northern Puebla) Ndebele Ngabere Norwegian Nzema Oromo Ossetian Pangasinan Papiamento (Aruba) Papiamento (Curaçao) Polish Portuguese Romanian Russian Samoan Sepedi Sesotho (Lesotho) Seychelles Creole Silozi Sinhala Slovak Slovenian Spanish Sranantongo Swahili Swedish Tagalog Tatar Thai Totonac Tshiluba Tsonga Tswana Turkish Twi Tzotzil Ukrainian Urdu Vietnamese\n“Ná minnye nni sɛ Onyankopɔn wɔ hɔ. Nanso ɛtɔ da bi na mebɔ mpae. Ná mintumi nhu sɛ obi tie me mpaebɔ no, nso saa bere no na merepɛ obi ama watie me. Ná m’ani nnye, na na minni atirimpɔw biara wɔ asetena mu. Ná mempɛ sɛ migye Onyankopɔn di efisɛ na ɛyɛ me sɛ nnipa a wɔn asɛm yɛ mmɔbɔ na wogye Onyankopɔn di.”—PATRICIA, * IRELAND.\nƐYƐ a wote nka te sɛ Patricia? W’adwene nsi wo pi sɛ Onyankopɔn wɔ hɔ mpo a, ɛyɛ a wobɔ mpae? Sɛ saa a, ɛnyɛ wo nko ara na ɛyɛ wo saa. Ma yɛnhwɛ nea edidi so yi.\n◼ Bere bi wobisabisaa Britainfo 2,200 nsɛm, na wohui sɛ wɔn mu ɔha biara mu 22 gye di sɛ Onyankopɔn teasefo bi wɔ hɔ a ɔno na ɔbɔɔ wiase na otie mpaebɔ nso. Nanso nnipa no bɛboro fã de, ɛwom ara a, wɔbɔ mpae.\n◼ Wobisabisaa nnipa 10,000 a wofi aman pii so nsɛm. Woyi nnipa a wɔkyerɛ sɛ wonnye Onyankopɔn nni no ɔha biara a, emu bɛyɛ 30 bɔ mpae.\nAdɛn Nti na Wɔn Adwene Nsi Wɔn Pi?\nAllan a ofi England ka sɛ: “Ná metaa ka sɛ minnye Onyankopɔn nni efisɛ na ɛyɛ me sɛ wɔahyehyɛ nyamesom de redaadaa nnipa de apɛ sika. Ná mesan ka sɛ, sɛ Onyankopɔn wɔ hɔ a, anka ɛnsɛ sɛ nnipa hu amane. Nanso ɛtɔ da a, metena ase dinn, na nea mehu ara ne sɛ me ne ‘obi’ rekasa. Ɛyɛ a mibisa me ho sɛ, ‘Ɛyɛɛ dɛn na mebaa wiase?’”\nWɔn a wɔte nka saa no, obiara wɔ nea enti a n’adwene nsi no pi sɛ obi tie mpaebɔ. Mpɛn pii no, nea enti a wɔn tirim nteɛ wɔn ne nsɛmmisa bi te sɛ nea edidi so yi:\n◼ Ɔbɔadeɛ bi wɔ hɔ anaa?\n◼ Adɛn na nyamesom taa piapia nnipa ma wodi bɔne?\n◼ Adɛn nti na Onyankopɔn ma yehu amane?\nSɛ wunya nsɛmmisa yi ho mmuae a, anka mpaebɔ bɛyɛ mmerɛw ama wo anaa?\nShare Share Enti Obi Tie Mpaebɔ?\nw12 7/1 kr. 3


1 Летопись 5 CARS - 1 Beresosɛm 5 AKCB\n1Na Israel babarima panyin ne Ruben. Nanso esiane sɛ wammu nʼagya, na ɔne nʼagya mpenanom no mu baako kɔdae no nti, ɔde nʼabakanyɛ maa ne nua Yosef mmabarima. Esiane saa asɛm yi nti, wɔamfa Ruben din anka anato no ho sɛ abakan. 2Yuda asefo na wɔyɛɛ abusuakuw a wɔwɔ tumi pa ara; ne saa nti woyii ɔman no sodifo fii wɔn mu, nanso mpanyinni no de, na ɛyɛ Yosef dea. 3Israel abakan Ruben no mmabarima ne:\n4Yoel asefo ne\nSemaia, Gog, Simei,\n5Mika, Reaia, Baal,\n6ne Beera. Bere a Asiriahene Tilgat-Pilneser de Rubenfo kɔɔ nnommumfa mu no, Beera na na odi Rubenfo no anim.\n7Wɔakyerɛw Beera nkurɔfo din sɛnea wɔn mmusua ne abusua no te: Yeiel ne wɔn ntuanoni, na Sakaria 8ne Asas babarima Bela a ɔyɛ Sema babarima a ɔyɛ Yoel babarima.\nSaa Rubenfo yi tenaa beae a efi Aroer de kosi Nebo ne Baal-Meon. 9Esiane sɛ na wɔwɔ anantwi bebree wɔ Gilead asase so no nti, wodidi kɔɔ apuei fam wɔ nweatam a ɛtrɛw kɔ Asubɔnten Eufrate no ho.\n10Ɔhene Saulo bere so, Rubenfo dii Hagarfo5.10 Hagarfo. (1 Be 5.19-22) Saa abusua a wɔyɛ Hagar a na ɔyɛ Ismael ne na (1 Mose 16) asefo no, na wɔyɛ Israelfo atamfo no mu baako (Nnw 83.6). so nkonim wɔ ɔko mu. Enti wotu kɔɔ Hagarfo atenae a ɛwɔ Gilead apuei fam hɔ no.\n11Basan asase so no, na Gad asefo na wɔtete asase a edi Rubenfo de no so. Wɔtrɛw kɔɔ apuei fam kosii Saleka.\n12Na Yoel na otua wɔn ano wɔ Basan asase so. Na Safam, Yanai ne Safat yɛ nʼaboafo.\n13Na wɔn abusuafo a wɔyɛ ntuanofo ma mmusua afoforo ason din ne:\nMikael, Mesulam, Seba, Yorai, Yakan, Sia ne Eber.\n14Eyinom nyinaa yɛ Huri babarima Abihail a ɔyɛ Yaroa babarima, Gilead babarima, Mikael babarima, Yesisai babarima Yahdo babarima, Bus babarima.\n15Abdiel babarima Ahi, Guni babarima no na na ɔyɛ wɔn mmusua no ntuano.\n16Gadfo no tenaa Gilead asase a ɛwɔ Basan ne ne nkuraa ne Saron tataw no nyinaa so.\n17Yudahene Yotam ne Israelhene Yeroboam bere so na wɔkyerɛw eyinom nyinaa guu abusuadua nkrataa mu.\nYordan Apuei Fam Mmusuakuw\n18Na akofo akɛse a wɔwɔ Ruben, Gad mmusua ne Manase abusua fa mu no ano si mpem aduanan anan ahanson ne aduosia. Wokurakura nkatabo, mfoa ne agyan, na wɔn nyinaa akwadaw wɔ akodi mu. 19Wɔko tiaa Hagarfo, Yeturfo, Nafisfo ne Nodabfo. 20Wosu frɛɛ Onyankopɔn wɔ ɔko no mu, na otiee wɔn mpaebɔ, efisɛ wɔde wɔn ho too ne so. Enti wodii Hagarfo no ne wɔn dɔm nyinaa so nkonim. 21Asade a wɔfa fii Hagarfo no nkyɛn no yɛ yoma mpem aduonum, nguan mpem ahannu aduonum, mfurum mpenu ne nneduafo mpem ɔha. 22Wokunkum Hagarfo no bebree wɔ ɔko no mu, efisɛ na Onyankopɔn reko tia wɔn. Enti wɔtenaa wɔn asase so kosii sɛ wotwaa wɔn asu.\n23Manase abusua fa no trɛw wɔ asase no so fi Basan kosii Baal-Hermon, Senir ne bepɔw Hermon ho. Na wɔdɔɔso yiye. 24Eyinom ne wɔn mmusua no ntuanofo: Efer, Yisi, Eliel, Asriel, Yeremia, Hodawia ne Yahdiel. Na wɔn mu biara agye din sɛ ɔkofo kɛse ne ɔkannifo. 25Nanso na wonni nokware, na wobuu wɔn agyanom ne Onyankopɔn apam no so. Wɔsom aman a Onyankopɔn sɛee wɔn no anyame. 26Enti Israel Nyankopɔn de hyɛɛ Asiriahene Pul (a na wɔsan frɛ no Tilgat-Pilneser) koma mu sɛ ɔnko mfa asase no, na ɔnkyekyere Rubenfo, Gadfo ne Manasefo abusua fa sɛ nneduafo. Asiriafo no twaa wɔn asu kɔɔ Halah, Habor, Hara ne Asubɔnten Gosan ho a wɔda so te hɔ besi nnɛ.\nAKCB : 1 Beresosɛm 5


Yakobo 5 | Intanɛt so Bible | Wiase Foforɔ Nkyerɛaseɛ\n5 Afei muntie, mo adefo,+ munsu nkekaw mu ahohia a ɛreba mo so nti.+ 2 Mo ahonyade aporɔw, na mmoawa+ awe mo ntade nguguso. 3 Mo sika ne dwetɛ awe nkannare asɛe, na nkannare no bɛyɛ adanse atia mo na ebedi mo nam. Biribi a ɛte sɛ ogya+ na moakora so+ wɔ nna a edi akyiri no mu.+ 4 Hwɛ! Akatua a ɛsɛ sɛ mode ma adwumayɛfo a wotwaa mo afuw mu nnɔbae a mode akame wɔn+ no reteɛm,+ na atwafo no sufrɛ+ adu asafo Yehowa asom.+ 5 Moanya asetena pa wɔ asase so na moadi ɔhonam akɔnnɔ akyi.+ Moama mo koma adɔ srade okum da no.+ 6 Moabu ɔtreneeni fɔ akum no. Ɔrensiw mo kwan anaa?+ 7 Enti anuanom, munnya ntoboase nkosi Awurade mmae.+ Hwɛ! Okuafo kɔ so ara twɛn asase so aba a ɛsom bo no, na ɔtɔ ne bo ase wɔ ho kosi sɛ obenya osukan ne adonsu.+ 8 Mo nso munnya ntoboase;+ momma mo koma nnyina pintinn, efisɛ Awurade mmae no abɛn.+ 9 Anuanom munnsi apini nntia mo ho mo ho na wɔammu mo atɛn.+ Hwɛ! Ɔtemmufo no gyina apon ano.+ 10 Anuanom, momfa adiyifo+ a wɔkasaa Yehowa din mu+ no amanehunu+ ne wɔn ntoboase+ nyɛ nhwɛsode.+ 11 Hwɛ! Yebu wɔn a wɔagyina mu no anigyefo.+ Moate Hiob+ boasetɔ no ho asɛm na moahu nea Yehowa ma efii mu bae,+ sɛ Yehowa wɔ ayamhyehye ne mmɔborɔhunu.+ 12 Nanso, me nuanom, nea ɛsen ne nyinaa no, monnka ɔsoro anaa asase ntam anaa ntam foforo biara.+ Mmom momma mo Yiw nyɛ Yiw, na mo Dabi nyɛ Dabi, na moanhwe atemmu mu.+ 13 Mo mu bi wɔ hɔ a amane bi ato no anaa? Ma ɔnkɔ so ara mmɔ mpae.+ Obi wɔ hɔ a ne ho atɔ no? Ma ɔnto ayeyi nnwom.+ 14 Mo mu bi yare anaa?+ Ma ɔmfrɛ asafo no mu mpanyimfo+ na wɔmmɔ mpae mma no, na wɔnsra no ngo+ Yehowa din mu. 15 Na gyidi mpaebɔ no bɛma nea ɔnte apɔw no ho ayɛ no den,+ na Yehowa bɛma no so.+ Na sɛ wayɛ bɔne bi nso a, wɔde befiri no.+ 16 Enti monkeka mo bɔne nkyerɛkyerɛ mo ho pefee+ na mommɔ mpae mma mo ho na mo ho ayɛ mo den.+ Sɛ ɔtreneeni adesrɛ reyɛ adwuma a, ɛwɔ tumi kɛse.+ 17 Ná Elia yɛ onipa a ɔwɔ nkate te sɛ yɛn ara,+ nanso ɔbɔɔ mpae dennen sɛ osu nntɔ;+ na ampa ara osu antɔ asase no so mfe abiɛsa ne asram asia. 18 Afei ɔsan bɔɔ mpae na ɔsoro maa osu na asase sow n’aba.+ 19 Me nuanom, sɛ mo mu bi man fi nokware no ho na ɔfoforo dan no a,+ 20 munhu sɛ nea ɔdan ɔbɔnefo fi ne kwammɔne so+ no begye ne kra afi owu mu+ na wakata bɔne pii so.+